Bahasa, Sastera, Budaya, dan Patriotisme Teras Jati Diri Kebangsaan

Untuk mendapatkan maklumat terkini, ikuti kami melalui Telegram

Kuala Lumpur – “Api dari Suatu Zaman” yang terkandung dalam bait-bait lagu Dewan Bahasa, ciptaan Saiful Bahri dan seni kata oleh Sasterawan Negara Usman Awang, sering dinyanyikan oleh para karyawan Dewan Bahasa dan Pustaka (DBP). Menurut YBhg. Dato’ A. Aziz Deraman, mantan Ketua Pengarah DBP, ungkapan “Api dari Suatu Zaman”dapat dilihat dari dua sudut pandang, iaitu yang berkait rapat dengan isu kenegaraan dan perjuangan gerakan kesedaran sosial demi mendaulatkan bahasa Melayu pada peringkat yang lebih luas.

Tambah beliau, ekoran daripada hal tersebut, kegiatan bahasa dan persuratan tidak terhenti, malah dilihat semakin rancak dengan kemunculan pengarang-pengarang besar yang meniup semangat perjuangan kebangsaan. Selain itu, ada kaitannya dengan kemerdekaan Tanah Melayu yang berjaya meletakkan bahasa Melayu sebagai bahasa negara dan akhirnya tertubuhlah DBP. Beliau turut menegaskan bahawa persuratan tidak ditinggalkan dalam perjuangan kebangsaan.

Beliau turut menyatakan bahawa cabaran DBP adalah berkenaan dengan Dasar Bahasa Kebangsaan (DBK) yang pencapaiannya dilihat masih pada tahap yang tidak memuaskan. Tambahnya, beberapa strategi dalam memartabatkan, memantapkan dan memperkasakan bahasa Melayu, kesusasteraan dan persuratan bangsa dilaksanakan termasuklah melalui ketegasan dan peranan kepimpinan yang peka, sedar dan insaf serta berpegang teguh kepada aspirasi Perkara 152 Perlembagaan.

Selain itu, perlu ada tindakan pemantapan semula status pemartabatan bahasa Melayu melalui penegasan semula dasar bahasa kebangsaan dengan keazaman atau tekad politik (political will) yang baharu dan seterusnya oleh para pejuang bahasa dan perjuangan tokoh dengan mengikuti beberapa visi dan misi DBP untuk generasi pelapis DBP.

Kita perlu memahami sejarah dan erti sejarah itu tentang penubuhan DBP serta cabaran dan perjuangan kebangsaan untuk memartabatkan bahasa dan sastera kebangsaan.

Selain itu, pemantapan jati diri ke arah kecintaan terhadap bahasa Melayu dapat ditangani dengan tiga perkara, iaitu bahasa, budaya dan agama. Oleh itu, masyarakat perlu memperteguhkan bahasa, sastera, dan budaya serta patriotisme dalam diri yang merupakan teras kepada jati diri kebangsaan.

Untuk memusnahkan sesuatu bangsa itu adalah dengan menghilangkan penghayatan sesuatu bangsa itu terhadap agamanya, iaitu iman dan melalui budayanya.

Demikianlah penerangan menarik daripada YBhg. Dato’ A. Aziz Deraman dalam program Syarahan Bicara Tokoh yang berjudul “DBP: Api dari Suatu Zaman” anjuran Akademi DBP, yang diadakan pada pukul 2.30 petang di Dewan Seminar Tun Dr. Hamdan Sheikh Tahir, Aras 6, Wisma DBP. Moderator program ialah YBrs. Dr. Syaidul Azam Kamarudin.

Majlis yang berlangsung selama hampir tiga jam itu turut dihadiri oleh YBrs. Dr. Abang Patdeli Abang Muhi (Pengarah Jabatan Pengembangan Bahasa dan Sastera DBP), YBhg. Datuk Dr. Firdaus Abdullah (Mantan Ketua Pengarah DBP), YBrs. Dr. Haji Santrol Abdullah (Ketua Akademi DBP), Encik Azhar Mohamad Dora (Ketua Bahagian Dasar dan Perancangan Strategik) dan karyawan DBP.


PRESBAH Pengukuh Jalinan Etnik ke Arah Perpaduan Nasional

Kuala Lumpur – Berdasarkan perkongsian daripada YBrs. Prof. Madya Dr. Salmah Jan Noor Muhammad, Pensyarah Kanan Fakulti Bahasa Moden dan Komunikasi, Universiti Putra Malaysia, juga berasal dari Sabah, merantau adalah kata yang begitu sinonim dengan masyarakat rumpun Melayu.

Tidak kira di mana sahaja asal mereka, sifat semula jadi yang ada pada manusia rumpun Melayu gemar merantau dan menimba pengalaman di tempat yang lebih jauh dari kampung halaman, namun masih menjaga dan mengekalkan jati diri etnik yang diwarisi. Malah mereka memiliki semangat yang teguh cintakan perpaduan dan mempunyai nasionalisme yang tinggi.

Demikian juga yang ada pada etnik masyarakat Sabah di Semenanjung Malaysia. Walaupun mereka merantau untuk menimba ilmu tidak kiralah dalam sektor apa-apapun, semangat cintakan kepada warisan tetap tersemai dalam diri.  Hal inilah yang menjadi kekuatan pada ikatan etnik Sabah, yakni warisan bangsa tidak dapat dipisahkan dengan diri mereka walau di mana-mana sahaja mereka berada.

Bencana banjir yang berlaku baru-baru ini menjadi titik permuafakatan Pertubuhan Rumpun Etnik Sabah (PRESBAH) untuk berkumpul dan bertemu semula dengan seluruh ahli, ahli bersekutu serta yang masih belum menjadi ahli, agar melalui pertemuan yang diadakan ini, masyarakat Sabah yang berada di Semenanjung Malaysia akan lebih mengenali pertubuhan bukan kerajaan ini dan amat dialu-alukan penyertaan mereka menyertai pertubuhan ini.

Bertarikh 25 Disember 2021 yang lalu di Restoran Gegawai Prima Saujana, Kajang, Selangor telah diadakan majlis pelancaran PRESBAH Zon Semenanjung yang dirasmikan oleh YBrs. Tuan Haji Yahya Haji Ahmad, Presiden PRESBAH.

Rakyat Sabah yang tinggal di Semenanjung Malaysia perlu memainkan peranan dalam membantu kerajaan untuk mengekalkan keharmonian kaum dalam kalangan rakyat di negeri ini.

Beliau juga amat yakin pergaulan di tempat kerja serta pertukaran budaya dan cara hidup memudahkan semangat perpaduan kaum mudah diterapkan. Melalui perkahwinan juga membolehkan keluarga antara satu sama lain memahami dan berkongsi adat resam masing-masing, kemudiannya diterapkan dalam kalangan rakyat.

Saya mengharapkan agar rakyat Sabah dapat bersama-sama membantu merealisasikan usaha kerajaan untuk mengekalkan integrasi nasional.

Tegasnya lagi, PRESBAH akan terus bergerak seiring dengan kerajaan memantapkan semangat kekitaan dalam rakyat pelbagai kaum dan etnik. PRESBAH akan terus bergerak aktif mendaftar lebih ramai ahli, termasuklah rakyat Semenanjung sebagai ahli bersekutu PRESBAH untuk sama-sama menjayakan program-program yang dirancang.

Menerusi ucapannya, Presiden PRESBAH turut menggesa kerajaan lebih cekap dan pintar dalam menangani segala keluhan rakyat di peringkat bawahan dengan meminimumkan kerenah birokrasi bagi memudahkan rakyat berurusan dalam pelbagai perkara, terutamanya dalam perihal meminta bantuan yang diperlukan khususnya dalam menyalurkan bantuan kepada mangsa bencana banjir yang berlaku baru-baru ini.

Hadir sama, Pengerusi PRESBAH Zon Semenanjung YBhg. Datin Faridah Aynna Mohamad Said. Pada majlis ini, Presiden PRESBAH telah menyampaikan sumbangan kepada penduduk yang terjejas banjir di Selangor. Agihan bantuan banjir di Kampung Batu Gajah, Sungai Buloh, selesai disempurnakan pada 27 Disember 2021 yang diketuai sendiri Pengerusi PRESBAH Zon Semenanjung dan turut sama ialah artis veteran legenda Sabah, K. Hassan dan ahli PRESBAH seramai lima orang.


Pascapandemik dan Banjir: KWSP Bantu Ahli Bina Semula Simpanan Persaraan

Untuk mendapatkan maklumat terkini, ikuti kami melalui Telegram

Kuala Lumpur – Rentetan penularan wabak COVID-19 yang menjejaskan sebahagian besar masyarakat, Kumpulan Wang Simpanan Pekerja (KWSP) telah memperkenalkan Skim pengeluaran i-Lestari dan i-Sinar pada tahun 2020, serta diikuti oleh i-Citra pada bulan Julai 2021.

Inisiatif ini adalah untuk memenuhi keperluan aliran tunai sangat mendesak semasa tempoh Perintah Kawalan Pergerakan (PKP) dan kemerosotan ekonomi yang melanda seluruh dunia.

Secara faktanya, Malaysia berbaki sembilan tahun sahaja lagi untuk mencapai status negara menua pada tahun 2030. Hal ini menyebabkan ramai warga emas memerlukan sokongan padu dari kerajaan. Dianggarkan sebanyak 15 peratus daripada keseluruhan penduduk, iaitu sebanyak 3.5 juta memerlukan sokongan dari kerajaan.

Pada tahun 2042 pula, angka ini dijangka semakin meningkat kepada 7.4 juta orang bersamaan dengan 21 peratus dari keseluruhan penduduk yang akan memerlukan sokongan kerajaan.

Situasi ini dijangka memberikan cabaran kepada KWSP untuk merangka dasar dalam aspek pekerjaan, jaminan pendapatan dan penjagaan kesihatan. Ketidakcukupan wang persaraan boleh menyebabkan ketidaktentuan lain seperti kos penjagaan kesihatan yang dijangka meningkat.

Maka demikian seiring dengan pembukaan semula sektor ekonomi, KWSP kini memfokuskan gerak kerja untuk memulihkan semula simpanan pelanggan. Sebagai badan dana simpanan utama persaraan negara ini, KWSP sangat komited untuk membantu rakyat merancang persaraan dengan lebih berhemah serta menasihatkan orang ramai agar tidak membuat pengeluaran yang tidak bersifat mendesak.

KWSP komited untuk terus melindungi simpanan ahli, selaras dengan mandatnya untuk memastikan simpanan ahli terus terpelihara bagi menjamin persaraan yang selesa. Kepelbagaian bantuan kewangan kerajaan yang ditawarkan kepada individu dan perniagaan untuk pemulihan daripada pandemik dan banjir.

Mengulas lebih lanjut, KSWP secara terbuka menzahirkan keprihatinan badan dana persaraan tersebut kepada rakyat Malaysia yang terkesan dengan bencana banjir dan tidak terkecuali dari tanggungjawab sosial terhadap rakyat yang terkesan akibat bencana luar jangkaan ini.

Sebagai organisasi yang bertanggungjawab dari segi sosial, KSWP dan organisasi lain perlu memainkan peranan penting ke arah kesejahteraan Malaysia.

“KWSP melalui penyertaannya di bawah Rangkaian Tindak Balas GLIC/GLC (GDRN) telah menawarkan sokongannya melalui sumber di bawah keupayaannya, termasuklah peruntukan RM10 juta yang diperoleh daripada penjimatan melalui perbelanjaan operasi yang diperuntukkan oleh KWSP.


Teknologi Atasi Fenomena Banjir

Fenomena banjir bukanlah hal yang asing di negara ini. Fenomena monsun atau musim tengkujuh pada setiap hujung tahun yang menyaksikan curahan hujan yang luar biasa sering membasahi bumi Malaysia. Keadaan di luar kawalan ini tentunya menggugat kesejahteraan masyarakat, lebih-lebih lagi bagi golongan yang tinggal berhampiran dengan sungai. Segala-galanya hilang sekelip mata, iaitu rumah kediaman, wang ringgit, kenderaan, bahkan musibah ini turut meragut nyawa manusia dan haiwan.

Jika diimbas kembali, sejarah telah pun menceritakan segala-galanya tentang fenomena banjir di negara ini. Musibah banjir ini telah pun berlaku sejak tahun 1886, 1923, 1926, 1971, 2014 dan kini 2021. Dalam tahun-tahun yang dinyatakan tersebut, hampir kesemua negeri di Semenanjung Malaysia telah pun merasai pengalaman berdepan dengan ujian alam ini. Misalnya, banjir yang berlaku pada 2014 “menelan” mangsa yang lebih ramai, melibatkan negeri Johor, Kedah, Kelantan, Negeri Sembilan, Pahang, Perak, Perlis, Sabah, Sarawak, Selangor dan Terengganu. Penangan bencana alam itu hampir meranapkan kesemua negeri-negeri ini dengan sepantas kilat.

Usai menelusuri sejarah yang kelihatannya berulang-ulang, apakah tindakan kita? Di Malaysia, kelihatannya persediaan teknologi mengurangkan dampak banjir masih lagi kurang jika hendak dibandingkan dengan negara-negara maju lain. Satu-satunya teknologi banjir yang wajar diberikan pujian ialah terowong Stormwater Management and Road Tunnel (SMART) bernilai RM1.87 juta yang diilhamkan oleh Perdana Menteri Keempat, Tun Dr. Mahathir Mohamad pada 2003. Hasilnya, baru-baru ini projek yang diletakkan di bawah Dasar Pembangunan Nasional ini telah pun berjaya melencongkan hampir 5 juta liter air hujan di sekitar Lembah Klang.

Bayangkan tanpa adanya teknologi ini, tentunya banjir di Lembah Klang pada 2021 ini berkali-kali ganda kesannya. Bayangkan lagi berapa banyakkah nyawa dan harta benda yang bakal terkorban? Maka itu, aspek inilah yang perlu diutamakan kerajaan dalam mengurangkan dampak “amukkan” alam, sekali gus meningkatkan kesejahteraan masyarakat. Berdasarkan situasi yang berlaku, ternyata keupayaan terowong SMART sahaja tidak mencukupi untuk menyelesaikan isu banjir di Lembah Klang. Pemerkasaan dalam usaha menambah lagi pembinaan teknologi banjir perlu menjadi agenda utama negara menjelang tahun 2030.

Mengambil contoh Singapura, meskipun berada pada saiz yang kecil, negara jiran tersebut kini telah mempunyai lebih daripada satu teknologi pencegah banjir,iaitu Syed Alwi Detention Tank(Siap 2025), Stamford Detention Tank (beroperasi sejak 2018), dan Opera State Pumping Station (beroperasi sejak 2001). Sejak 2012, kerajaan Singapura telah membelanjakan kira-kira $SGD1.2 bilion untuk teknologi banjir dan turut memberi peruntukan tambahan sebanyak $SGD500 juta untuk tujuan itu. Hal ini menunjukkan Singapura benar-benar serius dalam mendepani cabaran perubahan iklim yang sebaik-baiknya turut perlu dilaksanakan oleh Malaysia.

Berbanding dengan Malaysia, misalnya kawasan di sekitar Lembah Klang, kelihatannya kawasan seluas ini perlu dibangunkan lagi dengan beberapa buah teknologi pembasmi banjir tambahan sebagaimana yang dilakukan oleh Singapura ataupun kita boleh mengadaptasi sistem pembasmi banjir tersohor Jepun, iaitu Metropolitan Area Outer Underground Discharge Channel. Dengan teknologi pembasmi banjir tambahan yang berkuasa tinggi, setidak-tidaknya risiko banjir di kawasan yang terdedah dapat diminimumkan sehabis mungkin.

Begitu juga pada peringkat negeri, agenda pembinaan teknologi banjir ini mestilah menjadi keutamaan. Negeri Perak antara negeri yang telah menampakkan tindakannya dalam mendepani hal ini. Pada ketika ini, terowong bawah tanah banjir sedang dibina di bandar Ipoh yang membolehkan kesemua air pembetungan dipamkan keluar melalui terowong bawah tanah dan dilepaskan di sebuah loji yang terletak di kawasan Papan. Teknologi tersebut yang seakan-akan menyerupai model teknologi banjir Jepun ini berpotensi tinggi bagi mengelakkan Ipoh ditenggelami banjir. Tindakan proaktif sebeginilah yang perlu diambil oleh pihak kerajaan yang tidak lain dan tidak bukan demi melindungi kesejahteraan masyarakat.

Penulis, Calon Doktor Falsafah (PhD) dalam bidang Perubahan Sosial dan Impak, Universiti Tun Hussein Onn (UTHM).


Agama Mengukuhkan Akidah dan Adab

Untuk mendapatkan maklumat terkini, ikuti kami melalui Telegram

Pendidikan berteraskan Islam pada hari ini menjadi pilihan kebanyakan ibu bapa. Hal ini berlaku apabila pendidikan ini dilihat sebagai benteng yang kukuh untuk pembangunan sahsiah generasi masa depan. Disebabkan hal itu juga, dalam Belanjawan 2022, sebanyak RM100 juta peruntukkan disalurkan bagi tujuan operasi dan penyelenggaraan sekolah tahfiz, sekolah pondok berdaftar dan sekolah agama rakyat (SAR).

Mendidik anak mengenali agama merupakan hal yang perlu dipenuhi oleh ibu bapa supaya anak-anak membesar dalam ketaatan kepada Allah SWT. Selain itu, didiklah mereka untuk mencintai Rasulullah SAW dan keluarga baginda supaya anak-anak dapat mencontohi sunah dan pekerti Rasulullah SAW.

Dalam Riwayat at-Tabarani, Rasulullah SAW bersabda, “Didiklah anak kamu pada tiga bahagian utama. Pertama, didiklah dia supaya mencintai nabi kamu. Kedua, didiklah mereka untuk mencintai keluarga Rasulullah SAW dan ketiga, didiklah anak kamu dengan al-Quran.” Suatu ketika dahulu, sekolah agama dipandang sepi, malah tidak menjadi kepentingan untuk menghantar anak-anak ke Kelas Agama Fardu Ain (KAFA), namun tidak pada hari ini. Mata pelajaran Pendidikan Islam yang diajar dalam sesi persekolahan harian biasa dilihat tidak mencukupi bagi kebanyakan ibu bapa.

Pada 2019, satu kajian yang dijalankan Harvard University, mendapati anak-anak yang dibesarkan dalam didikan agama membesar dengan lebih sihat, bersahsiah dan mempunyai kehidupan yang baik ketika dewasa. Kajian yang dikendalikan Harvard School of Public Health ini dijalankan ke atas 5000 orang responden yang berusia antara lapan hingga 14 tahun dan hasilnya sebanyak 18 peratus daripada mereka menikmati kadar kegembiraan yang lebih tinggi berbanding dengan yang anak-anak yang tidak menerima pendidikan agama sejak kecil.

Dalam Islam sendiri, didikan terhadap anak-anak bermula daripada mereka mumaiyiz apabila perkara pertama yang wajar diajari ialah akidah, taharah (bersuci) dan al-Quran. Begitu indahnya ajaran Islam. Pendidikan awal kanak-kanak dimulai dengan perkara yang mengukuhkan iman, iaitu akidah yang berteraskan asas agama terutamanya kepercayaan kepada Allah SWT kerana tanpa kepercayaan, jiwa kita tidak terisi dengan sifat yang baik.

Walau bagaimanapun, dalam menjadikan didikan itu seimbang, ibu bapa perlu bijak memainkan peranan masing-masing dalam mendidik anak-anak. Didikan seimbang meliputi didikan mengikut peredaran zaman apabila pada hari ini anak-anak bukan sekadar menuju era modenisasi, malah turut melangkau dunia tanpa sempadan. Mereka tidak lagi gentar dengan arahan dan pandangan “tajam” ibu bapa seperti pada zaman 80-an dan 90-an, kerana anak-anak generasi kini dilahirkan dengan keadaan sekeliling yang penuh dengan pelbagai hiburan digital tanpa sempadan.

Mereka memerlukan sentuhan fizikal dan emosi untuk menjadikan jiwa lebih stabil seperti mana Saidina Umar al Khatab pernah menyatakan bahawa “Didiklah anak-anakmu itu berlainan dengan zaman kamu sekarang kerana mereka telah dijadikan Tuhan untuk zaman yang bukan zaman engkau.”

Di sisi agama Islam itu sendiri, Nabi Muhammad SAW juga meletakkan pendidikan Islam sebagai asas kehidupan yang perlu diterapkan sejak kecil lagi. Solat menjadi antara perkara utama yang wajib diserapkan dalam diri anak-anak seperti sabda Baginda SAW yang bermaksud, “Didiklah anak kamu supaya solat pada usia tujuh tahun dan rotanlah mereka apabila usia mereka menjangkau 10 tahun (jika masih meninggalkan solat).“ (Riwayat Abu Dawud).

Begitulah pentingnya didikan agama untuk menampilkan generasi masa depan yang bukan sahaja mempunyai tahap intelektual yang tinggi, malah mempunyai sahsiah dan adab yang unggul. Sebagai ibu bapa yang membesarkan anak-anak dalam era penuh pancaroba ini, seharusnya menjadikan pendidikan berteraskan Islam perlu dijadikan sebagai satu kewajipan walaupun dari segi piagam pendidikan negara, SAR sebagai contoh merupakan pilihan ibu ayah. Hal ini dikatakan demikian kerana, sekiranya anak-anak kurang cakna terhadap amalan syariat dan agamanya itu bererti ada sesuatu yang belum cukup untuk menjadi benteng masa depannya. Tugas ibu bapa bukan sekadar menyediakan keperluan dunia semata-mata, namun tetapi sejauh mana amanah yang dipertanggungjawabkan, iaitu anak-anak yang dikurniakan Allah SWT dijaga dan dipimpin mengikut panduan yang telah ditetapkan oleh ajaran Islam.


PM Umum RM1.4 Bilion Bantuan Banjir Keluarga Malaysia

Putrajaya – Kerajaan Malaysia melalui Perdana Menteri Malaysia, YAB Dato’ Sri Ismail Sabri Yaakob mengumumkan bantuan keseluruhan berjumlah RM1.4 bilion kepada mangsa banjir yang terjejas di beberapa negeri baru-baru ini.

Bantuan ini dianggarkan dapat dinikmati oleh sejumlah 30 000 Ketua Isi Rumah (KIR) yang berdaftar untuk menerima Bantuan Wang Ihsan (BWI).

Bagi tujuan ini, saya mengarahkan pihak berkaitan agar mempermudahkan urusan pembayaran tanpa sebarang birokrasi atau tanpa perlu mengisi pelbagai borang seperti sebelum ini.

BWI banjir ini memperuntukkan RM1000 bagi setiap KIR yang terjejas akibat banjir, termasuklah mereka yang tidak berpindah ke Pusat Pemindahan Sementara (PPS), manakala waris mangsa yang meninggal dunia akan menerima bantuan berjumlah RM10 000.

BWI boleh dituntut setiap kali berlaku bencana berbanding dengan sebelum ini yang memperuntukkan bantuan hanya untuk sekali.

Untuk rekod, Agensi Pengurusan Bencana Negara (NADMA) telah mengagihkan peruntukan awal BWI sebanyak RM34 juta kepada 11 buah negeri dan 25 waris kes kematian pula telah menerima bantuan RM10 000 bagi setiap seorang. Peruntukan sebanyak RM100 juta juga telah dikeluarkan bagi pelaksanaan kerja-kerja pascabanjir, selain peruntukan tambahan berjumlah RM50 juta khusus untuk negeri Selangor dan Pahang.

Sementara itu, Bank Negara Malaysia menyediakan Kemudahan Bantuan Bencana (DRF) sehingga RM500 000 kepada pengusaha Perusahaan Kecil dan Sederhana (PKS), serta RM75 000 kepada usahawan mikro. Bank Simpanan Nasional pula menawarkan pembiayaan sehingga RM10 000 pada kadar 0 peratus dengan tempoh bayaran balik sehingga 3.5 tahun termasuk moratarium bayaran balik selama enam bulan.

Agensi dan syarikat berkaitan kerajaan serta pelaburan juga mengambil inisiatif untuk membantu mangsa banjir. Beliau berkata,

Seperti diketahui, Syarikat Pelaburan Berkaitan Kerajaan (GLIC) dan Syarikat Berkaitan Kerajaan (GLC) telah menubuhkan GLIC/GLC Disaster Response Network (GDRN) bertujuan menggerakkan usaha menangani dan menghulurkan bantuan kepada mangsa-mangsa banjir. Setakat ini, GDRN telah membantu kira-kira 15 000 buah keluarga sejak 19 Disember 2021.

Syarikat motokar, Perodua pula mengambil inisiatif meringankan beban mangsa banjir dengan menyediakan perkhidmatan tunda kereta ke pusat servis Perodua secara percuma. Diskaun sehingga 50 peratus bakal dinikmati pengguna bagi pembelian alat ganti, selain daripada kos upah dan baik pulih secara percuma.

Tindakan yang sama dilaksanakan oleh pihak Proton buat pengguna mereka yang mendapatkan servis di pusat servis Proton yang berdaftar.

Kerajaan berharap agar kesemua daya usaha yang dijalankan dapat membantu meringankan beban Keluarga Malaysia yang terjejas akibat banjir. Kerajaan juga menggesa agar semua rakyat berusaha dan berdoa agar implikasi bencana ini dapat ditangani secepat mungkin.


Cabaran Penjagaan Anak Berkeperluan Khas

Untuk mendapatkan maklumat terkini, ikuti kami melalui Telegram

Anak istimewa atau pun kanak-kanak berkeperluan khas merangkumi banyak kategori termasuk yang cacat anggota, cacat penglihatan, cacat pendengaran, Cerebral Palsy (CP), Attention Deficit Hyperactivity Disorder (ADHD), disleksia, autisme dan sebagainya. Sebahagian daripada mereka dilahirkan sedemikian ataupun mula dikesan menghidap permasalahan tersebut selepas melewati usia tertentu. Permasalahan tersebut berlaku pada tahap ringan, sederhana atau teruk.

Sesetengah permasalahan tanpa gejala fizikal kerap dilabelkan sebagai terlalu lasak atau tidak dikawal oleh ibu bapa, sedangkan kemungkinan mereka berdepan masalah ADHD, autisme atau simptom tingkah laku yang lain. Keadaan ini menyebabkan sesetengah ibu bapa berdepan dengan stigma dan menyorokkan anak-anak di rumah supaya tidak mengganggu atau menjadi buah mulut jiran tetangga.

Ibu bapa sebenarnya boleh mendapatkan bantuan kaunselor, ahli terapi atau guru pendidikan khas. Keluarga yang berkemampuan mempunyai pilihan untuk Â menghantar anak-anak istimewa ini ke sekolah atau pusat latihan swasta selain program pendidikan yang disediakan oleh Kementerian Pendidikan. Pada masa yang sama, ada juga sebilangan sekolah yang dibina menggunakan sumbangan organisasi korporat untuk membantu keluarga B40 dan M40 yang mempunyai anak berkeperluan khas.

Untuk mengatasi permasalahan ibu bapa dalam menguruskan anak-anak istimewa ini, guru pendidikan khas dan ahli terapi boleh menggunakan kaedah intervensi tingkah laku (behavioural intervention) termasuklah untuk mengawal reaksi di luar jangkaan seperti menonjolkan emosi atau tindak balas secara melampau, khususnya untuk kes autisme dan ADHD. Misalnya, apabila mereka berasa teruja, kanak-kanak ini kerap kali bertepuk kuat atau menjerit kerana gembira-sesuatu yang dianggap janggal dalam perhubungan anggota masyarakat. Keadaan menjadi lebih sukar jika melibatkan kes autisme tahap teruk yang tidak melibatkan komunikasi lisan, dan kebiasaannya kanak-kanak ini hanya tahu menarik tangan guru atau ibu bapa mereka ke arah sesuatu yang dingini, ataupun hanya duduk menangis di sesuatu tempat. Situasi sebegini menyukarkan ibu bapa memahami kehendak anak sehingga membawa kepada kanak-kanak itu membuat perangai (tantrum) atau menangis tanpa henti.

Tingkah laku ini boleh diubah perlahan-lahan dengan latihan ahli terapi atau guru pendidikan khas di sekolah, tetapi penularan COVID-19 dan Perintah Kawalan Pergerakan (PKP) memaksa ibu bapa mengambil alih serta meneruskan program latihan di rumah. Sebilangan kes menyaksikan kanak-kanak ini, khususnya autisme, membentuk kembali sikap lama yang sudah diatasi dan ada juga membentuk pelbagai sikap baharu yang berulang-ulang seperti membuat bunyi nyaring, menyanyi, bertepuk tangan dengan kuat dan beberapa perangai pelik lain disebabkan terlalu lama terkurung di dalam rumah.

Sepanjang tempoh PKP dan penutupan semua sekolah, para guru terpaksa mengharapkan ibu bapa menyambung latihan di rumah di samping menjalankan kelas dalam talian. Ada murid berkeperluan khas kelihatan teruja, namun ada juga yang memberontak kerana mahu kembali kepada rutin memakai uniform sekolah dan menghadiri kelas.

Kesukaran menjalankan intervensi tingkah laku di rumah terjadi kerana ibu bapa tiada latihan dan kurang kepakaran. Namun begitu, rata-ratanya berusaha keras dengan melatih anak mereka termasuklah mendapatkan maklumat serta kaedah tambahan dari pelbagai sumber. Ada juga keluarga yang mempunyai lebih daripada seorang anak autisme.

Sebilangan kecil keluarga bukan sahaja keletihan, malah turut berdepan dengan kemurungan semasa menguruskan anak-anak ini sepanjang tempoh PKP akibat beban kemiskinan, tiada peranti untuk komunikasi dalam talian, kesukaran mencari sumber pendapatan, bahkan berdepan dengan perangai anak istimewa yang disebabkan perubahan rutin. Situasi ini menyebabkan ada ibu bapa yang kurang memberi kerjasama malah ada yang berhenti berhubung dengan guru dan pihak sekolah.

Ibu bapa perlu cuba mengekalkan kesinambungan latihan di rumah, menggunakan kaedah yang disarankan oleh guru bagi membentuk satu rutin harian. Sebagai contoh, penyediaan jadual aktiviti dan memaklumkan berkenaan sebarang perubahan rutin dengan memberi penjelasan yang lebih awal. Sebarang masalah boleh dibincangkan dengan guru untuk mendapatkan nasihat dan tunjuk ajar. Walau apa-apa juga situasi yang dihadapi, ibu bapa tidak boleh mengalah dalam usaha melatih dan mendidik anak-anak ini untuk berdikari sebaik mungkin, sehingga pada satu tahap optimum yang mampu dicapai mengikut keupayaan kanak-kanak tersebut.


Indeks Harga Pengeluar Terus Meningkat

Indeks Harga Pengeluar (IHPR) pengeluaran tempatan pada November meningkat 12.6 peratus berbanding dengan penurunan 3.0 peratus yang dicatatkan pada bulan yang sama tahun sebelumnya, sekali gus menandakan lapan bulan berturut-turut inflasi dari perspektif pengeluar mencatatkan peningkatan dua angka pada tahun ini.

Ketua perangkawan, Dato’ Sri Dr. Mohd Uzir Mahidin berkata,

Peningkatan dalam IHPR pengeluaran tempatan pada bulan ini disumbangkan oleh Indeks perlombongan yang melonjak 71.2 peratus berbanding dengan kejatuhan yang dicatatkan pada November 2021. Peningkatan harga minyak mentah dan gas asli telah menyumbang kepada kenaikan ini.

Seterusnya, indeks pertanian, perhutanan dan perikanan juga meningkat, namun pada kadar yang perlahan, iaitu 19.1 peratus. Indeks pembuatan dan bekalan air turut mencatatkan kenaikan, masing-masing 8.4 peratus dan 0.2 peratus.

Namun begitu, untuk indeks bekalan elektrik dan gas turun sebanyak 0.8 peratus.

Bagi perbandingan bulanan, IHPR pengeluaran tempatan meningkat 1.4 peratus pada November 2021. Peningkatan ini disumbangkan oleh indeks pertanian, perhutanan dan perikanan (5.9 peratus), indeks pembuatan (1.3 peratus) dan indeks bekalan air (0.9 peratus). Manakala indeks perlombongan dan indeks bekalan elektrik dan gas menurun, masing-masing mencatatkan 2.3 peratus dan 0.3 peratus.

Mengulas lebih lanjut, beliau berkata “penurunan indeks perlombongan disebabkan harga minyak mentah yang merosot berikutan penemuan varian COVID-19 baharu, iaitu Omicron buat pertama kalinya dikesan di Afrika Selatan yang menyebabkan kebimbangan penyebarannya, sekali gus memperlahankan permintaan terhadap komoditi tersebut.”

Tambah beliau lagi, harga komoditi yang melambung tinggi baru-baru ini disebabkan cuaca sejuk, angin kencang berserta hujan lebat di kebanyakan tempat di Malaysia mempengaruhi kenaikan kos komoditi, terutamanya sayur-sayuran.

“Bilangan pekerja yang tidak mencukupi di kawasan ladang juga mengurangkan bilangan keluaran, seterusnya mengakibatkan gangguan bekalan dan menyebabkan kenaikan harga,” katanya dalam kenyataan sidang media hari ini.

Baru-baru ini, hujan lebat menyebabkan banjir besar di beberapa buah negeri turut memusnahkan kebanyakan tanaman dan kemudiannya boleh mengakibatkan gangguan dalam rantaian bekalan, malah mendorong kepada kecenderungan tekanan terhadap harga pasaran.


Tahun 2022, Didik Diri Lebih Cekal Hadapi Ujian – Raja Muda Perlis

Untuk mendapatkan maklumat terkini, ikuti kami melalui Telegram

Kangar – “Kita banyak belajar daripada pelbagai peristiwa, termasuklah COVID-19, banjir besar, politik dan lain-lain yang seharusnya menjadikan kita lebih cekal dan sewajarnya mendidik diri supaya memberikan lebih perhatian terhadap pelbagai aspek. Kesedaran berkaitan dengan kesihatan juga semakin meningkat dan ramai sudah peka dengan tahap kesihatan diri dan keluarga”.

Demikianlah titah Raja Muda Perlis, Tuanku Syed Faizuddin Putra Jamalullail ketika berkenan mencemar duli untuk berkongsi pengalaman serta sumber pembakar semangat, selain daripada pedoman positif kepada rakyat agar bersama-sama maju ke hadapan menjelang tahun baharu ini, tahun 2022.

Baginda berharap agar rakyat segera meninggalkan perkara yang berunsur negatif dengan mengenang kembali setiap kejayaan dan pencapaian cemerlang yang diperoleh sama ada daripada diri sendiri, keluarga, masyarakat, organisasi mahupun negara sebagai panduan mengharungi cabaran pada masa hadapan.

Kita sedar kehidupan ini sentiasa menjanjikan cabaran dan perlu berusaha untuk kembali bangkit memajukan diri. Segala yang dimiliki hari ini tidak kekal, termasuklah harta benda dan perniagaan yang bila-bila masa sahaja boleh terjejas akibat penularan penyakit, bencana dan sebagainya.

Tuanku Raja Muda berkenan berangkat menerima zakat perniagaan QSR Brands (M) Holdings Bhd. bagi tahun 2021 berjumlah RM50 965 yang dipersembahkan oleh Pemangku Ketua Jabatan Shariah dan Pematuhan Halal syarikat berkenaan, Hayazi Darus di Bangunan MAIPs, Kangar. Ketua Pegawai Eksekutif MAIPs, Hj. Mohd. Nazim Mohd. Noor turut mengiringi baginda ketika penyampaian penerimaan zakat perniagaan tersebut.

Dalam kesempatan ini, Tuanku Raja Muda turut menitahkan ucapan penghargaan dan tanda terima kasih kepada rakyat yang tidak putus-putus mendoakan kesejahteraan baginda seisi keluarga, dan juga kepada yang telah mempersembahkan ucapan selamat menyambut hari ulang tahun keputeraan kepada baginda pada hari ini melalui pelbagai medium, termasuklah kad, surat, WhatsApp, media sosial lain, serta cenderamata sebagai tanda kenang-kenangan.


Penularan Omicron dan Cabaran Sektor Pendidikan

Belum pun selesai isu varian-varian COVID-19 sebelumnya itu terhapus, kini muncul pula varian baharu yang dikenali sebagai Omicron yang dilabelkan oleh Pertubuhan Kesihatan Dunia (WHO) sebagai “varian yang perlu diberikan perhatian”. Varian ini dikatakan lebih kental dalam menurunkan tahap kekebalan sistem imunisasi manusia. Setakat 25 Disember 2021, kumulatif kes yang dilaporkan oleh Kementerian Kesihatan Malaysia, ialah 62 kes.

Persoalannya, adakah perkembangan ini memberi implikasi kepada sektor pendidikan negara? Sebelum ini, institusi pendidikan telah  melalui “episod muram” yang panjang. Sejak penularan COVID-19, institusi pendidikan kerap melalui proses buka dan tutup secara berulang-ulang. Manakala kelangsungan proses keilmuan para pelajar pula diteruskan melalui kaedah Pengajaran dan Pembelajaran di Rumah (PdPR) dengan keadaan yang hampir tidak sempurna. Hal ini disebabkan kaedah ini bukanlah satu proses yang mudah dilaksanakan, terutamanya melibatkan cabaran-cabaran yang perlu ditempuhi oleh para guru, ibu-bapa dan para pelajar.

Kekangan utama tentunya melibatkan komitmen ibu bapa. Proses PdPR yang memerlukan pengawasan berterusan para ibu bapa sukar untuk direalisasikan sepenuhnya, terutamanya bagi mereka yang bekerja sepenuh masa. Barangkali, bagi anak-anak yang berumur 10 tahun ke atas mungkin mampu menguruskan proses PdPR ini secara kendiri, namun bagi kanak-kanak yang berusia lima hingga sembilan tahun, keadaan ini mungkin bukan suatu hal yang mudah. Sebagai contoh, seseorang murid yang ingin menyertai kelas melalui aplikasi Microsoft Team, perlu melalui proses yang agak rumit dan pasti memerlukan bimbingan orang dewasa. Hal ini tidak termasuk soal kelemahan ibu bapa tentang selok-belok teknologi. Ditambah pula bagi golongan yang tinggal di kawasan pendalaman, dugaan yang dilalui sememangnya berlipat kali ganda.

Pada peringkat global, baru-baru ini Perdana Menteri Sementara Belanda, Mark Rutter telah pun melaksanakan langkah berjaga-jaga bagi menghadapi varian Omicron dalam sektor pendidikan. Sebagai langkah berjaga-jaga, sekolah-sekolah di Belanda ditutup seminggu lebih awal daripada tarikh yang sepatutnya. Manakala, kes COVID-19 di India, iaitu di wilayah Delhi, Gujarat dan Mumbai telah meningkat secara mendadak menyebabkan kerajaannya terpaksa menutup sekolah sekali lagi demi mengekang penularannya. Namun begitu, langkah seperti ini bukanlah kaedah penyelesaian secara tuntas.

Melihat kecondongan sebegini pada peringkat global,  adakah institusi persekolahan di negara kita juga bakal ditutup? Memetik kata-kata Pegawai Eksekutif United Nation Children’s Fund (UNICEF) “nationwide school closures should be avoided whenever possible”  yang bermaksud, penutupan sekolah mestilah menjadi pilihan akhir jika benar-benar ketiadaan alternatif lainnya. Komentar ini mempunyai asasnya dengan melihat risiko-risiko penutupan sekolah yang mampu melahirkan lost generation (pelajar ketinggalan).

Menerusi PdPR, tidak semua pelajar dapat menyertainya. Bahkan,untuk para guru supaya dapat memastikan kehadiran semua pelajar juga adalah mustahil. Hal ini tidak lagi termasuk kesukaran kawalan para guru terhadap pelajar, lebih-lebih lagi apabila terdapat pelajar yang tidak membuka kamera ketika menghadiri kelas secara dalam talian. Guru-guru tidak mampu memastikan apa-apa yang sedang berlaku di sebalik skrin komputer tersebut. Kesannya tentulah besar, terutamanya tentang tahap penyerapan ilmu para pelajar yang tidak dapat dipastikan.

Kerajaan dikatakan bakal memulakan pemberian vaksin kepada kanak-kanak di bawah 12 tahun, tetapi pelaksanaannya dijangka terlaksana pada tahun 2022 melalui pemberian vaksin keluaran Pfizer BioNTech. Di United Kingdom (UK), beratus-ratus ribu orang kanak-kanak berusia lima hingga 11 tahun yang terdedah secara klinikal telah pun ditawarkan vaksin buat kali pertama dan beberapa orang saintis turut menyarankan agar program itu diperluaskan sebelum penggal persekolahan baharu di UK.

Oleh sebab itu, tiada lagi kaedah yang benar-benar efektif selain daripada menyegerakan proses vaksinasi kanak-kanak di bawah 12 tahun. Inilah satu-satunya jalan dalam usaha mengelakkan sekolah kembali ditutup. Sepertimana negara-negara yang lain, kerajaan seharusnya mengutamakan agenda ini sebagai satu daripada inisiatif untuk memperkasakan institusi pendidikan. Hal ini bertujuan mengekang kewujudan “pelajar-pelajar ketinggalan” yang bakal menjejaskan modal insan negara pada masa depan.

Penulis, Calon Doktor Falsafah (PhD) dalam bidang Sains Pembangunan, Universiti Kebangsaan Malaysia (UKM).


Buah Termahal di Dunia

Berikutan dengan pandemik COVID-19, Malaysia bukanlah satu-satunya negara yang berhadapan dengan kenaikan harga barangan. Keadaan ini melanda hampir di seluruh negara di dunia.

Kelemahan mata wang dan kebergantungan terhadap barangan import sama ada barangan mentah dan makanan menambahkan lagi kesan inflasi dan kenaikan harga barangan. Maka itu, berbicara tentang isu harga barangan yang mahal, ada sesuatu yang menarik untuk diberikan perhatian, iaitu harga tembikai yubari (yubari melon). Hatta, jika dibandingkan dengan harga sekilogram musang king sekalipun, harga buah ini ibarat langit dengan bumi.

Untuk makluman, hingga Julai lalu, musang king untuk gred AAA (eksport) dijual pada harga RM60 sekilogram. Harga runcit bagi gred A (RM52), gred B (RM32) dan gred C (RM18). Persoalannya berapakah harga tembikai yubari? Tembikai ini berharga AS$200 atau RM840 sebiji. Yubari merupakan tembikai terbaik Jepun yang juga dikenali sebagai Hokkaido melon. Namun begitu, harga tersebut masih rendah jika dibandingkan dengan rekod yang pernah dicatatkan pada Mei 2019. Dua biji tembikai dari Hokkaido ini dijual dengan harga 5 juta yen atau bersamaan dengan AS$45 000 (RM189 220), atau RM94 610 bagi sebiji tembikai yubari yang menjadikannya buah termahal di dunia!

Apakah yang menyebabkan buah ini sangat mahal? Sejak beberapa tahun belakangan ini, keenakan buah Jepun telah menarik perhatian banyak negara luar. Antara buah-buahan yang dicari termasuklah tembikai yang dilabelkan sebagai buah berkelas tinggi. Terdapat pelbagai jenis tembikai yang ditanam di seluruh Jepun dan harganya berkisar daripada harga yang murah untuk kegunaan harian kepada yang mewah untuk dijadikan sebagai hadiah. Tembikai yubari merupakan satu daripada jenis tembikai yang paling terkenal. Jika berkunjung ke kedai buah-buahan mewah di Tokyo, anda mungkin dapat melihat pelekat jenamanya yang cukup popular.

Tembikai yubari terhasil daripada kacukan dua jenis tembikai, iaitu earl’s favorite dan burpee. Nama yubari mengambil nama bersempena dengan tempat asal buah ini, iaitu bandar Yubari, Pulau Hokkaido. Masyarakat Jepun percaya bahawa tembikai yubari mempunyai rasa yang sedap, aroma yang unik , bentuk yang menarik dan kulit yang cantik seperti pasu porselin purba yang sangat berharga. Maka itu, tembikai yubari sentiasa menjadi hadiah yang terhebat di Jepun.

Selain proses penanaman yang sukar, bekalannya juga amat terhad. Tembikai yubari juga dihargai kerana bentuknya yang bulat dan sempurna, kulitnya yang nipis, serta licin. Di Jepun, penanaman tembikai ini menjadi perniagaan yang amat serius. Tidak seperti tembikai biasa yang berharga sekitar AS$5 (RM21) yang boleh dibeli di pasar raya, tembikai yubari memerlukan penjagaan yang berterusan dan perhatian yang secukupnya untuk membesar. Proses penanamannya dibuat di dalam rumah hijau, memakan masa untuk ditanam dan dijaga, serta penggunaan buruh manual yang mahal.

Pada setiap tembikai yubari mengambil masa 100 hari untuk tumbuh dan buahnya ditanam sepanjang tahun. Terdapat 20 jenis benih tembikai yubari yang sedikit berbeza dan banyak bergantung pada musim tanaman. Batas tanaman yang ditinggikan membolehkan petani mengawal jumlah air yang diperlukan oleh pokok.  Penyaman udara dan pemanasan juga akan menentukan kualiti buah yang dihasilkan.

Tembikai yubari mempunyai empat gred, iaitu fuji, yama, shiro dan yuki. Mana-mana tembikai yang mempunyai kecacatan walaupun kecil akan ditandai sebagai yuki, dan tiga gred teratas digredkan berdasarkan kandungan gula dan penampilan buah yang sempurna. Sebanyak 55 peratus daripada tembikai yubari menghasilkan gred shiro; gred ketiga, iaitu sebanyak 25 peratus ialah jenis yama; dan sebanyak 0.1 peratus, atau satu daripada 1000 daripada semua tembikai yang dituai, dilabelkan sebagai fuji, iaitu gred yang tertinggi. Selepas kira-kira 50 hari ditanam, pokok tembikai yubari biasanya akan mula berbunga dan berputik.

Semua kerja ini dilakukan sepenuhnya secara manual dengan tujuan untuk mendapatkan kesempurnaan buah. Apabila saiz buah semakin membesar, buah akan dibungkus dengan teliti dengan kertas putih untuk melindunginya. Setiap buah akan digilap dan diurut dengan tangan. Selepas proses mengurut selesai, buah akan ditutup untuk melindunginya daripada matahari bagi tempoh pertumbuhan terakhir. Petani akan memakai beberapa jenis sarung tangan putih untuk menggilap buah. Bagi mengekalkan harganya, pegawai pertanian tempatan akan bertindak dengan menyelia pengedaran dan memeriksa kualiti buah.

Mereka akan memastikan kualiti buah sentiasa dijaga agar harga tidak dikurangkan. Hasilnya, rasa buah yang tuai tidak dapat dinafikan amat luar biasa. Setiap buah mempunyai keseimbangan rasa yang kompleks dan sangat berair serta manis.  Maka itu, meskipun kosnya tinggi, pasaran terhadap buah ini terus melebar  di seluruh Jepun. Pelanggan  sanggup membayar untuk memastikan hadiah mereka sempurna, tambahan pula setelah mengetahui kerja yang dilakukan untuk menghasilkan tembikai termahal ini.

Selain masa dan tenaga yang dilaburkan, tembikai yubari mesti ditanam di bandar Yubari. Tambahan pula, musim tembikai ini ditanam sangat terhad – buah hanya masak pada akhir Mei hingga awal Ogos setiap tahun. Bilangan ladang yang digunakan untuk menanam tembikai yubari juga terhad. Hal ini dikatakan demikian  kerana selepas satu musim berlalu, ladang tidak boleh digunakan untuk tanaman yang lain hingga tempoh setahun.

Selain itu, buah ini tidak boleh disimpan lama dan mesti dimakan dengan cepat selepas dipetik. Hal ini menjadikannya sukar untuk diangkut keluar dari Hokkaido, apatah lagi ke peringkat antarabangsa. Oleh itu, sekiranya anda ingin mencuba sendiri tembikai yubari, cara termudah dan termurah adalah dengan berkunjung ke Yubari pada Mei hingga Ogos pada setiap tahun.

Dua biji tembikai yubari yang paling mahal pernah dijual dengan harga 5 juta yen atau $45 000 (RM189 220), kepada syarikat Tokyo Pokka Sapporo Food & Beverage Ltd. pada tahun 2019. Buah yang dilelong bukanlah sembarangan tembikai yubari, tetapi merupakan buah daripada tuaian pertama – sering dianggap sebagai buah yang paling manis dan paling lazat.

Walau bagaimanapun, disebabkan pandemik COVID-19 dan ketidaktentuan ekonomi, harga lelongan bagi tembikai ini turun pada tahun 2020, iaitu hanya berharga 120 ribu yen (AS$1 100 atau RM4625). Namun begitu, harga tersebut tidak kekal, kini harga tembikai yubari  kembali mencanak.  Pada tahun 2021, dua biji tembikai Yubari dijual pada harga 2.7 juta yen atau RM100 421. Persoalannya, siapakah yang sanggup membelanjakan puluhan ribu ringgit untuk sebiji tembikai? Selalunya, bukan orang perseorangan yang akan membeli tembikai yang mahal ini, tetapi syarikat besar dan ternama untuk dijadikan hadiah yang paling sempurna – dibungkus di dalam kotak mewah, diletakkan di atas kain sutera atau jerami dan dihias dengan reben.

Tembikai yubari mempunyai rasa yang halus, manis seperti seperti madu dengan tekstur yang lembut dan berair – menepati campuran pelbagai buah-buahan seperti strawberi, pic, tembikai dan vanila.

Tembikai yubari yang masak mempunyai rasa manis dan berair yang enak. Petani Jepun mendakwa bahawa rasa utama tembikai ini berasal dari abu gunung berapi yang terkandung di dalam tanah. Di Jepun, tembikai yubari dimakan dengan berhati-hati. Anda mesti menyejukkannya selama beberapa jam. Selepas tangkainya dibuang, tembikai tersebut dibelah dua dan bijinya dikeluarkan. Dengan menggunakan sudu, isinya dikeluarkan secara perlahan-lahan.  Anda juga boleh menghiris tembikai secara menegak sebelum memotongnya  menjadi beberapa kepingan, namun kulitnya tidak dibuang.

Tembikai yubari mungkin yang paling mahal di dunia, tetapi adakah tembikai ini juga tembikai yang terbaik di dunia? Satu hidangan tembikai yubari menyediakan 100 peratus keperluan harian untuk vitamin A, vitamin C (95 peratus), Kalsium (1 peratus), Zat Besi (2 peratus) dan Vitamin K (5 peratus). Tembikai yubari king pula mengandungi vitamin B3 (niasin), B6 (pyridoxine), B9 (asid folik) dan C yang menguatkan sistem imun badan. Tembikai yubari king kaya dengan vitamin, mineral dan nutrien, serta sangat kaya dengan vitamin C yang mampu mencegah penyakit dan menguatkan sistem imun. Vitamin C juga menyokong penghasilan kolagen, iaitu protein utama yang diperlukan untuk pembaikan kulit. Maka itu, pakar pemakanan mengesyorkan agar orang dewasa mengambil tidak lebih daripada 300 gram hingga 500 gram tembikai pada setiap hari.


Meneroka Peluang Penulisan dalam Majalah DBP

Untuk mendapatkan maklumat terkini, ikuti kami melalui Telegram

Kubang Kerian – “Nenek saya tidak pandai membaca tetapi dia kenal lambang kipas, iaitu logo Dewan Bahasa dan Pustaka (DBP).” Demikian antara kata-kata menarik daripada Profesor Dr. Shaharum Shamsuddin, Pemangku Pengarah Kampus Kesihatan, Universiti Sains Malaysia (USM) sewaktu merasmikan program Bicara Santai Penerbitan Karya Ilmiah dalam Bahasa Melayu bersama-sama DBP di Kampus Kesihatan USM, Kubang Kerian, Kelantan. Kenyataan beliau itu membuktikan kepentingan DBP sebagai institusi yang memacu kegemilangan bahasa Melayu semenjak sekian lama.

Program yang dianjurkan oleh Pejabat Pengarah Kampus Kesihatan, USM, yang berlangsung selama separuh hari ini mendapat sambutan yang sangat baik daripada 100 orang peserta yang terdiri daripada warga kampus, termasuklah para pelajar. Program yang dilaksanakan secara bersemuka dan secara dalam talian ini menampilkan dua orang editor profilik dari Bahagian Majalah DBP, iaitu Puan Aninah Janang, Timbalan Ketua Editor Bahagian Majalah, dan Puan Yusaida Yusof, Editor Kanan Bahagian Majalah yang juga merangkap Editor Dewan Bahasa, telah memberikan perkongsian secara menyeluruh mengenai penerbitan artikel untuk majalah DBP.

Dalam sesi pertama, Puan Aninah berkongsi maklumat tentang 11 buah majalah DBP, selain menyentuh secara ringkas mengenai platform digital DBP, iaitu JendelaDBP. Menurut beliau, semua majalah tersebut mempunyai tema khusus dan warga USM berpeluang untuk menulis artikel yang bersesuaian mengikut tema sesebuah majalah.

Sementara itu, semua warga USM juga digalakkan untuk menulis artikel ilmiah dalam bentuk santai untuk perkongsian dengan masyarakat awam seperti yang dinyatakan oleh Puan Yusaida. Semenjak beliau mengambil alih majalah Dewan Bahasa pada Januari 2021, beliau telah menukar konsep majalah tersebut supaya lebih mesra masyarakat dan tidak terlalu fokus kepada akademik semata-mata. Menurut beliau, sesuatu isu boleh diolah supaya bersesuaian dengan tema kebahasaan untuk majalah Dewan Bahasa.

Pada sesi akhir program, peserta turut berpeluang mengajukan beberapa soalan dan bertukar-tukar pandangan, malah yang lebih membanggakan, ada dalam kalangan peserta turut berpeluang menyerahkan hasil karya penulisan mereka yang berpotensi untuk diterbitkan. Ternyata program sebegini akan lebih mendedahkan lebih banyak warga USM untuk menghasilkan penulisan yang bermutu pada masa akan datang.


Pembukaan Institusi Pendidikan di Bawah KPM Penggal 3, 2021/2022

PUTRAJAYA- Kementerian Pendidikan Malaysia (KPM) telah merujuk kenyataan media bertarikh 24 Disember 2021 lalu berkaitan dengan Sesi Persekolahan Penggal 3, 2021/2022. Sehubungan dengan itu, KPM memaklumkan bahawa operasi institusi pendidikan bawah KPM di seluruh negara bagi Penggal 3, 2021/2022 bagi Sekolah Rendah Murid berkeperluan khas (MBK) di Sekolah Kebangsaan Pendidikan Khas (SKPK) dan Program Pendidikan Khas Integrasi (PPKI), Prasekolah, Tahun 1, Tahun 2, Tahun 6 serta semua murid bawah program Rancangan Makanan Tambahan (RMT) perlu hadir secara bersemuka tanpa penggiliran.

Bagi murid Tahun 3, Tahun 4 dan Tahun 5 pula, murid perlu hadir secara penggiliran. Semua ketetapan ini terpakai kepada murid sekolah swasta dan antarabangsa yang setara dengan sekolah rendah KPM. Sekolah Menengah MBK di Sekolah Menengah Kebangsaan Pendidikan Khas (SMKPK), Sekolah Menengah Pendidikan Khas Vokasional (SMPKV) dan PPKI perlu hadir secara bersemuka tanpa penggiliran. Murid kelas peralihan, Tingkatan 4, Tingkatan 5, Tingkatan 6, prauniversiti, International Baccalaureate Diploma Programme (IBDP) serta kelas peperiksaan antarabangsa yang setara hadir secara bersemuka tanpa penggiliran sekiranya kadar vaksinasi lengkap dalam kalangan kumpulan murid tersebut di institusi berkenaan telah mencapai 90 peratus atau lebih.

Operasi institusi pendidikan yang belum mencapai kadar vaksinasi lengkap 90 peratus atau lebih kekal secara penggiliran. KPM akan mengeluarkan senarai institusi yang belum mencapai kadar vaksinasi lengkap 90 peratus pada setiap hari Rabu. Mana-mana institusi pendidikan yang telah mencapai kadar vaksinasi lengkap 90 peratus akan dikeluarkan daripada senarai tersebut dan institusi boleh mula beroperasi pada hari Ahad atau Isnin pada minggu berikutnya tanpa penggiliran. Sementara itu, bagi murid Tingkatan 1, Tingkatan 2 dan Tingkatan 3 pula, kehadiran mereka adalah secara penggiliran. Semua ketetapan ini terpakai kepada murid sekolah swasta dan antarabangsa yang setara dengan sekolah menengah KPM.

Sekolah Enrolmen Kurang 300 Murid KPM juga telah menetapkan bahawa sekolah harian dan sekolah swasta, termasuk sekolah ekspatriat yang mempunyai enrolmen kurang daripada 300 orang murid beroperasi sepenuhnya dengan kehadiran secara bersemuka tanpa penggiliran. Bagi sekolah ekspatriat dengan enrolmen melebihi 300 orang murid pula, permohonan boleh dikemukakan kepada KPM untuk beroperasi sepenuhnya. KPM akan membuat penilaian sebelum kelulusan diberikan.

Sekolah Berasrama Sepenuhnya Murid Tingkatan 4, Tingkatan 5, Tingkatan 6, prauniversiti, IBDP dan kelas peperiksaan antarabangsa yang setara perlu hadir secara bersemuka tanpa penggiliran. Murid Tingkatan 1, Tingkatan 2 dan Tingkatan 3 di sekolah berasrama sepenuhnya mengikuti proses Pengajaran dan Pembelajaran di Rumah (PdPR).

Kolej Vokasional, Kolej Matrikulasi dan Institut Pendidikan Guru, bagi murid Sijil Vokasional Malaysia, Sijil Kemahiran Malaysia, Sistem Latihan Dual Nasional dan Diploma Vokasional Malaysia memerlukan kehadiran secara bersemuka tanpa penggiliran mulai 9 Januari 2022. Bagi pembukaan kolej matrikulasi (KM), pengajaran dan pembelajaran secara bersemuka bermula pada 9 Januari 2022 untuk Program Matrikulasi Sistem Dua Semester dan Program Matrikulasi Sistem Empat Semester. Bagi Institut Pendidikan Guru (IPG) pula, semua program pengajian akan memulakan kuliah secara bersemuka mulai 6 Februari 2022, mengikut kalendar akademik yang sedang berkuat kuasa.

Hanya pelajar KM dan IPG yang telah menerima vaksin lengkap sahaja dibenarkan kembali ke kolej/kampus, selaras dengan Garis Panduan Pengoperasian Institut Pendidikan Guru dan Kolej Matrikulasi. Pelajar juga dibenarkan memakai pakaian yang sesuai dan kemas serta sopan jika pakaian seragam yang ada tidak lagi sesuai dipakai. Selain itu, sekiranya ibu bapa atau penjaga memilih untuk tidak menghantar anak ke sekolah, ketidakhadiran tersebut tidak dianggap sebagai satu kesalahan disiplin. Ibu bapa atau penjaga yang berhasrat untuk berbuat demikian perlu memaklumkan ketidakhadiran murid kepada pihak sekolah bagi tujuan rekod.

Institusi Pendidikan Terlibat Banjir KPM akan terus memantau dan mengemas kini senarai institusi pendidikan yang terkesan dengan banjir atau dijadikan Pusat Pemindahan Sementara (PPS). Maklumat lanjut mengenai pengoperasian institusi yang terlibat akan dimaklumkan pada 3 Januari 2022, setelah mengambil kira kesediaan untuk beroperasi. KPM juga menyarankan agar ketetapan pengoperasian pendidikan ini turut terpakai di semua institusi pendidikan yang tidak berdaftar dengan KPM. Pada masa yang sama, KPM berikrar untuk sentiasa komited dan melakukan yang terbaik kepada seluruh pelajar.


Belajar daripada Bencana Banjir

Esok kita akan menyambut tahun baharu 2022, menurut Jabatan Meteorologi Malaysia (MetMalaysia), pada pagi 1 Januari 2022, diramalkan hujan atau ribut di beberapa buah kawasan di Perlis, Kedah, Perak, Kelantan, Terengganu, Pahang, Johor dan Sabah.

Pada sebelah petang pula diramalkan hujan atau ribut petir di beberapa buah kawasan di Perlis, Kedah, Perak, Selangor, Kuala Lumpur, Putrajaya, Negeri Sembilan, Kelantan, Terengganu, Pahang, Johor dan Sabah. Sementara itu, hujan atau ribut petir dijangka melanda di beberapa buah kawasan di Pulau Pinang, Melaka, Sarawak dan Labuan.

Pada malam pula, diramalkan hujan atau ribut petir di beberapa buah kawasan di Perlis, Kedah, Perak, Selangor, Kuala Lumpur, Putrajaya, Negeri Sembilan, Kelantan, Terengganu, Pahang, Johor dan Sabah. Di Melaka dan Sarawak pula diramalkan hujan di beberapa buah kawasan.

Ramalan ini dikeluarkan MetMalaysia beberapa hari sebelum tahun baharu menjelang tiba. Tujuannya tidak lain tidak adalah untuk memaklumkan kepada penduduk di kawasan yang terlibat agar bersedia dengan sebarang kemungkinan  dan berwaspada dengan ramalan yang dimaklumkan.

Persoalannya sejauhmanakah hebahan dan pemakluman ini benar-benar diambil peduli oleh rakyat, difahami, dan kita bersedia dengan merancang tindakan  yang selanjutnya?

Ada pihak yang mengaitkan bahawa kerosakan harta benda akibat banjir luar biasa yang melanda di beberapa buah kawasan di Selangor dan Kuala Lumpur pada 18 Disember lalu sebagai berpunca daripada tindakan tidak peka terhadap ramalan yang dibuat oleh MetMalaysia.

Ternyata kenyataan tersebut mengundang pelbagai reaksi daripada warga siber yang rata-ratanya turut mengaitkan kemusnahan harta benda dan korban nyawa akibat banjir terburuk di Selangor dan Kuala Lumpur itu berpunca daripada pelbagai faktor yang lain.  Ada juga pihak  yang lebih gemar menunding jari dan mencari “pesalah” dalam bencana ini. Walhal, tatkala kebanyakan mangsa banjir belum lagi pulih daripada trauma, gangguan emosi dan mental akibat banjir, mereka terpaksa pula membina semula kehidupan baharu pascabanjir. Maka itu, penyelesaian tidak akan ternoktah jika semua pihak masih menyalahkan antara satu dengan lain. Sewajarnya, semua pihak tanpa berkecuali perlu belajar daripada bencana yang melanda.

Belajar yang dimaksudkan adalah meliputi – sebelum bencana melanda, ketika bencana melanda dan selepas bencana melanda. Hal ini dikatakan demikian kerana mahu atau tidak, fenomena banjir pada setiap tahun tidak akan dapat dielakkan. Maka itu, amat penting untuk kita belajar agar penduduk dan negara ini berjaya menguruskan banjir dengan sebaik-baiknya. Peningkatan jumlah penduduk, pembangunan yang berterusan dan kedegilan sesetengah pihak yang masih mencemarkan sungai, menjadikan kita sukar untuk keluar daripada bencana ini pada masa akan datang.

Maka itu, jalan yang terbaik adalah dengan memastikan negara dapat mengurangkan risiko banjir dengan sebaik-baiknya. Sekali lagi, marilah kita bersama-sama menoleh usaha yang dilakukan oleh beberapa buah negara yang menjadikan bencana banjir sebagai tarikh terpenting dalam kalendar kehidupan mereka. Meskipun ramalan banjir bukan 100 peratus tepat, tetapi mereka 100 peratus telah bersedia.

Belanda misalnya, negara yang sejak ratusan tahun dahulu diancam banjir telah mengambil serius akan aspek taburan hujan yang banyak dan peningkatan paras air dunia akibat pemanasan global. Lantaran itu,  Netherlands yang 50 peratus tanahnya berada di atas paras laut telah berusaha keras dengan mempertingkat aspek kejuruteraan pengurusan air. Negara ini turut memperkenalkan konsep “ruang aliran untuk sungai” dengan memberikan ruang yang lebih banyak untuk laluan air. Sebelum itu, Netherlands membina banyak sekatan sungai dan memperkukuh benteng di sepanjang sungai, namun tindakan itu gagal menyekat banjir daripada melanda. Kerajaan negara itu juga mengajak rakyatnya untuk hidup bersama-sama limpahan air yang sukar dijangka dan bukannya berlawan dengan bencana tersebut.

Tidak cukup dengan itu, negara itu turut memperlahankan proses pembangunan di kawasan tanah rendah dan memantapkan sistem amaran yang lebih berkesan supaya orang awam serta pihak pengurusan banjir lebih bersedia dengan bencana yang akan datang.  Hasilnya, mereka berupaya menguruskan banjir dengan amat berkesan dan kebanyakan pakar dari negara tersebut memaklumkan bahawa kejayaan mereka menguruskan banjir adalah dengan formula, memberikan perhatian yang serius terhadap dua perkara, iaitu situasi semasa dan sistem perlindungan banjir.

Bagi Jepun pula, pengurusan banjir di negara tersebut disifatkan sebagai antara yang terbaik di dunia. Hal ini dikatakan demikian kerana Jepun telah mengaplikasikan teknologi alihan air banjir bawah tanah (MAOUDC); mengeluarkan amaran awal banjir, iaitu beberapa hari sebelum jangkaan bencana berlaku. Amaran ini diperhebat dalam semua media sosial di negara tersebut dan di radio serta televisyen. Jepun juga mengeluarkan statistik kemusnahan yang membolehkan orang awam lebih bersedia terhadap sebarang kemungkinan yang bakal berlaku; amaran menerusi telefon pintar, iaitu kerajaan menghantar sistem pesanan ringkas sebagai peringatan kepada penduduk yang terlibat; pengumuman ramalan banjir dengan menggunakan pembesar suara di kawasan pedalaman; dan pasukan penyelamat yang sentiasa bersedia di lapangan.  Semua ini membolehkan Jepun bukan sahaja dapat menguruskan banjir dengan efisien, tetapi turut  mengurangkan risko kemusnahan harta benda awam dan orang perseorangan.

Beralih kepada Malaysia, banyak pihak di negara ini menarik nafas lega apabila sehari sebelum tahun 2021 melabuhkan tirainya, kerajaan menerusi Ketua Setiausaha Kementerian Alam Sekitar dan Air (KASA), Datuk Seri Dr. Zaini Ujang, mengumumkan bahawa  sistem amaran Pusat Ramalan dan Amaran Banjir Negara (PRABN) di seluruh negara akan mula beroperasi sepenuhnya pada tahun 2022.

Beliau berkata, sistem tersebut akan memberikan amaran dengan membunyikan siren seawal dua hari sebelum berlakunya banjir dan pengumuman ramalan banjir, iaitu tujuh hari sebelum bencana itu dijangka berlaku.

“Setakat ini, sistem ini digunakan di lembangan sungai di Pahang, Kelantan dan Terengganu dengan ketepatan sebanyak 95 peratus. Pada tahun 2022, sistem ini akan melibatkan lembangan sungai di Sungai Klang dan Sungai Langat. Pada ketika ini, di Pulau Pinang, Kedah dan negeri utara yang lain sedang dalam fasa uji kaji,” katanya.

Dalam pada itu, Datuk Seri Dr. Zaini turut menjelaskan bahawa sejumlah 120 kamera litar tertutup (CCTV) di seluruh negara yang akan memaparkan situasi masa sebenar banjir kepada umum akan turut beroperasi pada tahun 2022. CCTV tersebut menurutnya, akan diletakkan di stesen pemantauan aras air sungai yang terletak di lembangan sungai yang terlibat.

Diharapkan dengan usaha ini akan dapat terus membantu negara untuk menguruskan banjir dengan sebaik-baiknya. Banyak negara telah memanfaatkan teknologi dalam meminimumkan risiko banjir dan hasilnya telah dibuktikan oleh banyak negara maju di dunia.


Pengoperasian Sesi Persekolahan Penggal 3, 2021/2022 bagi Kelantan dan Sarawak

Untuk mendapatkan maklumat terkini, ikuti kami melalui Telegram

Putrajaya – Berhubung dengan pembukaan sekolah bagi Sesi Persekolahan Penggal 3, 2021/2022, Kementerian Pendidikan Malaysia (KPM) memaklumkan bahawa ketetapan pengoperasian institusi pendidikan bawah KPM adalah melibatkan institusi pendidikan di seluruh negara, termasuklah di Kelantan dan Sarawak yang akan beralih kepada fasa 4 Pelan Pemulihan Negara (PPN) pada 3 Januari 2022.

Bagi negeri Kelantan, pengoperasian pembukaan institusi pendidikan di bawah KPM akan bermula pada 9 Januari 2022, manakala di negeri Sarawak pada 10 Januari 2022, mengikut ketetapan fasa di bawah PPN.

Jelas KPM, pengoperasian dan kehadiran murid adalah berdasarkan ketetapan yang diumumkan melalui kenyataan media KPM yang bertarikh 31 Disember 2021, dengan mengambil kira kesediaan institusi pendidikan di Kelantan dan Sarawak untuk memulakan pengoperasian mengikut tarikh pembukaan sekolah tersebut.

Bagi memastikan keadaan sentiasa terkawal, KPM akan terus memantau dan mengemas kini senarai institusi pendidikan yang terjejas akibat bencana banjir atau dijadikan Pusat Pemindahan Sementara (PPS). Maklumat lanjut mengenai pengoperasian institusi terlibat akan dimaklumkan pada 3 Januari 2022, setelah mengambil kira kesediaan untuk beroperasi.

Pada masa yang sama, KPM turut memberikan saranan agar ketetapan ini diguna pakai pada semua institusi pendidikan yang tidak berdaftar dengan KPM, termasuklah institusi pendidikan bawah kerajaan negeri.


MEDAC Tawar Moratorium Bantu Usahawan PMKS Terjejas Banjir

Putrajaya – Kementerian Pembangunan Usahawan dan Koperasi (MEDAC) bersetuju untuk memberikan moratorium kepada usahawan Perusahaan Mikro Kecil dan Sederhana  (PMKS) yang mendapat pembiayaan di bawah MEDAC rentetan bencana banjir yang terus melanda negara baru-baru ini.

Hal ini seiring dengan iltizam Perdana Menteri Malaysia, YAB Dato’ Sri Ismail Sabri Yaakob, yang prihatin dan berharap agar sektor PMKS dapat dipulihkan dan usahawan PKS dapat kembali beroperasi seperti sedia kala secepat mungkin.

Antara bank dan agensi yang menawarkan moratorium ini, termasuklah Bank Rakyat, Perbadanan Usahawan Nasional Berhad (PUNB), SME Bank dan SME Corp.

Bank Rakyat memberikan penangguhan selama enam bulan bagi usahawan membuat pinjaman melalui Pembiayaan Peribadi-i, Pembiayaan Perumahan-i, Pembiayaan Kenderaan-i, Sewa Beli Kenderaan-i, Pembiayaan Pendidikan-i, Pembiayaan Mikro-i dan penangguhan bayaran keuntungan bagi Pajak Gadai-i. PUNB juga memberikan penangguhan bagi tempoh yang sama bergantung kepada tahap kesan banjir yang dihadapi oleh usahawan PMKS.

Manakala SME Bank memberikan pengecualian sewaan selama dua bulan kepada penyewa di kompleks perniagaan usahawan SME Bank, serta menawarkan penjadualan semula, di samping menawarkan Dana Pemulihan Bencana dengan jumlah pembiayaan sehingga RM500 ribu dalam tempoh enam bulan moratorium.

SME Corp. pula menawarkan tiga pakej pembiayaan, iaitu SME Revitalisation Financing (SMERF), Soft Loan Scheme For Small and Medium Enterprise (SLSME) dan SME Emergency Fund (SMEEF) untuk semua PKS yang terjejas akibat bencana banjir dalam sektor ekonomi.

Pakej pembiayaan ini dapat membantu mereka membeli peralatan, membaik pulih premis perniagaan dan bertindak sebagai dana modal untuk permulaan perniagaan.

Pakej-pakej ini diberikan moratorium pembayaran balik sehingga enam bulan dan bagi peserta, tiga program sedia ada ini akan diberikan moratorium selama tempoh yang sama, iaitu sehingga Jun 2022.

Dalam usaha mengukuhkan sektor industri, kerajaan terus komited untuk memastikan bantuan dapat disediakan bagi menjamin kesejahteraan Keluarga Malaysia, terutamanya dalam situasi ketika ini yang benar-benar memerlukan bantuan.


Kesiapsiagaan Pekerja Hadapi Situasi Kecemasan

Kuala Lumpur – Jabatan Bomba dan Penyelamat Malaysia (JBPM) Kuala Lumpur membuat kunjungan hormat ke Dewan Bahasa dan Pustaka (DBP) sebagai tanda kerjasama dan sedia duduk bersama-sama agensi untuk membincangkan hal berkaitan dengan aspek keselamatan pekerja.

Pertemuan yang berlangsung selama kira-kira sejam berkisar tentang bentuk kerjasama yang boleh diusahakan secara bersinergi antara pihak DBP dengan JBPM Kuala Lumpur untuk keselamatan dan kesiapsiagaan pegawai DBP menghadapi situasi kecemasan seperti kebakaran, kecederaan, kemalangan dan bencana alam.

Menurut Ketua Pengarah DBP, YBhg. Datuk Abang Salehuddin Abg Shokeran, pegawai kurang didedahkan dengan ilmu pengetahuan dan teknik yang betul dalam mengendalikan peralatan bantuan kecemasan, seperti penggunaan alat pemadam api ketika berlakunya kebakaran di pejabat, meskipun peralatan tersebut telah disediakan.

“Latihan kecemasan adalah sangat penting untuk memastikan para pegawai tidak panik dan mampu mengawal diri dalam keadaan cemas, serta bertindak dengan betul dalam usaha menyelamatkan diri masing-masing,” kata YBhg. Datuk Abang Salehuddin.

Menerusi pertemuan ini, Timbalan Pengarah JBPM Kuala Lumpur, YBrs. PPjB Rozihan Anwar Mamat mengatakan bahawa setiap bangunan perlu melakukan Pelan Tindak Balas Kecemasan (Emergency Response Plan atau ERP) untuk memberikan pendedahan kepada pekerja mengenai langkah keselamatan sekiranya berada dalam kes kemalangan atau kecemasan yang sebenar.

Selain itu, pihak pengurusan dan pentadbiran bangunan perlu membuat pemantauan secara berkala pada alat pemadam api, laluan kecemasan, lampu keluar, pintu keselamatan dan jeriji di tingkat atas bangunan. Hal ini dikatakan demikian kerana perkara ini penting untuk memastikan premis tersebut selamat diduduki.

“Sebanyak 38 video pendek telah dimuat naik ke dalam saluran YouTube oleh pasukan JBPM untuk dijadikan sebagai panduan kepada pekerja, termasuklah masyarakat tempatan agar lebih cakna terhadap isu yang melibatkan aspek keselamatan diri,” kata YBrs. PPjB Rozihan Anwar.

Tambah beliau, kempen kesedaran yang melibatkan media juga perlu dilakukan untuk menyampaikan mesej keselamatan diri dan langkah pengurusannya. Hal ini secara tidak langsung berupaya mengetengahkan fungsi pasukan penyelamat bomba kepada masyarakat umum.

Oleh hal yang demikian, YBhg. Datuk Abang Salehuddin memaklumkan bahawa DBP sangat positif dan menyambut baik segala usaha yang dijalankan oleh JBPM untuk memberikan pendedahan ilmu dan teknik pengurusan kecemasan, selain daripada memastikan keselamatan pekerja dan premis sentiasa dalam persekitaran yang selamat dan terjamin.

Kunjungan pertemuan pada petang tadi turut dihadiri oleh Pegawai Perhubungan Awam JBPM Kuala Lumpur, PPgB Mohammad Nu’aim ‘Izzuddin Mohammad Hanafiah.

Turut serta dalam pertemuan tersebut ialah Ketua Editor Bahagian Majalah, Dr. Rosmani Omar; Ketua Akademi DBP, Dr. Haji Santrol Abdullah; Ketua Bahagian Komunikasi Korporat, Encik Sharrul Rizal Hashim; Ketua Bahagian Keselamatan, Encik Mohd Syafik Mad Badri; dan pegawai-pegawai kanan DBP dari Bahagian Pentadbiran Am, Bahagian Promosi dan Pengiktirafan serta Bahagian Penguatkuasaan.

Mengulas lebih lanjut, YBhg. Datuk Abang Salehuddin merakamkan penghargaan atas kerjasama yang diberikan dan turut mengharapkan pihak JBPM agar dapat melaksanakan pemeriksaan pada bangunan DBP walaupun dalam tempoh pascapandemik ini.


Status Terkini Institusi Pendidikan Bawah KPM yang Terjejas Akibat Banjir

Untuk mendapatkan maklumat terkini, ikuti kami melalui Telegram

Kementerian Pendidikan Malaysia (KPM) ingin memaklumkan bahawa status institusi pendidikan KPM yang terkesan dengan banjir sehingga 3 Januari 2022 adalah seperti berikut:

i) 18 institusi pendidikan yang melibatkan 16 sekolah rendah dan 2 sekolah menengah masih dinaiki air.

(ii) 87 institusi pendidikan masih dijadikan Pusat Pemindahan Sementara (PPS).

(iii) 8 institusi pendidikan yang terjejas akibat banjir dan belum bersedia untuk beroperasi.

Berdasarkan kenyataan media KPM bertarikh 24 Disember 2021, tarikh permulaan sesi persekolahan bagi Penggal 3, 2021/2022 adalah pada 9 Januari 2022 bagi negeri Kumpulan A dan 10 Januari 2022 bagi negeri Kumpulan B. Namun demikian, bagi institusi pendidikan bawah KPM yang terjejas akibat banjir seperti di Lampiran 1, Lampiran 2 dan Lampiran 3, pengoperasian hanya akan bermula setelah institusi pendidikan terlibat sedia untuk beroperasi.

KPM akan terus memantau dan mengemas kini senarai institusi pendidikan yang dilanda banjir atau yang dijadikan sebagai PPS pada setiap hari Rabu. Perubahan senarai yang dikeluarkan oleh KPM adalah tertakluk kepada situasi semasa bencana banjir. Justeru, mungkin terdapat pertambahan atau pengurangan bilangan institusi pada setiap minggu. Senarai ini boleh diakses melalui laman sesawang KPM https://www.moe.gov.my/.

Bagi institusi pendidikan yang telah selesai dibersihkan dan bersedia untuk kembali beroperasi, pengoperasian institusi pendidikan ini akan bermula pada hari Ahad atau Isnin minggu persekolahan berikutnya.

Institusi pendidikan bawah KPM adalah merujuk kepada sekolah, kolej vokasional, kolej matrikulasi, institut pendidikan guru dan terpakai kepada sekolah swasta yang berdaftar bawah KPM.


Indeks Nilai Dagangan Malaysia Rekod Pertumbuhan Positif

Putrajaya – Indeks Perdagangan Luar Negeri (2010=100) bagi bulan November 2021 melaporkan indeks nilai seunit eksport dan import bulanan negara meningkatkan, iaitu 1.3 peratus dan 1.0 peratus masing-masing.

Laporan ini memaparkan statistik bagi indeks nilai seunit dan indeks volum mengikut seksyen bagi aktiviti eskport dan import barangan.

Dato’ Sri Dr. Mohd Uzir Mahidin, Ketua Perangkawan Malaysia berkata, peningkatan indeks nilai seunit eksport tersebut disumbangkan oleh kenaikan indeks minyak galian (+5.4 peratus), minyak, lemak binatang dan sayur-sayuran (+1.1 peratus), serta alat jentera dan kelengkapan pengangkutan (+0.4 peratus).

Manakala, indeks volum eksport didapati menyusut sebanyak 3.2 peratus pada November 2021 kerana kejatuhan indeks barang-barang keluaran kilang (-12.1 peratus), alat jentera dan kelengkapan pengangkutan (-4.7 peratus), serta minyak galian (-3.5 peratus).

Namun begitu, indeks volum eksport pelarasan bermusim meningkat sebanyak 6.3 peratus daripada 152.6 mata kepada 162.2 mata dan kedua-dua indeks nilai seunit dan volum eksport menunjukkan pertumbuhan positif berbanding dengan tahun sebelumnya, iaitu 16.8 peratus dan 13.5 peratus masing-masing.

Selain itu, Dato’ Sri Dr. Mohd Uzir turut mengumumkan bahawa indeks nilai seunit import meningkat sebanyak 1.0 peratus pada November 2021, rentetan kenaikan indeks bagi minyak dan lemak binatang, serta sayur-sayuran (+10.3 peratus), minyak galian (+4.5 peratus), serta alat jentera dan kelengkapan pengangkutan (+0.4 peratus).

Sementara itu, indeks volum import turut menunjukkan peningkatan sebanyak 4.8 peratus kerana kenaikan indeks barang-barang keluaran kilang (+12.6 peratus), bahan kimia (+12.4 peratus) dan alat jentera serta kelengkapan pengangkutan (+4.4 peratus).

Indeks volum import pelarasan bermusim pula mencatatkan pertumbuhan sebanyak 5.8 peratus daripada 159.5 mata kepada 168.7 mata setakat November 2021 dan kedua-dua indeks nilai seunit dan volum import telah meningkat, iaitu masing-masing sebanyak 8.7 peratus dan 27.1 peratus berbanding tahun sebelumnya.

Tambahan lagi, Jabatan Perangkaan Malaysia (DOSM) juga melaporkan bahawa terma perdagangan Malaysia berkembang sebanyak 0.3 peratus dari bulan ke bulan sebanyak 107.0 mata pada bulan November 2021 yang turut mengekalkan prestasi Malaysia pada 7.5 peratus daripada 99.6 mata.


Sambutan Hari Braille Sedunia 2022

Untuk mendapatkan maklumat terkini, ikuti kami melalui Telegram

Kuala Lumpur – Bersempena dengan sambutan Hari Braille Sedunia 2022, Persatuan Orang Buta Malaysia (MAB) mengambil inisiatif melakukan pelbagai program dan aktiviti seperti pameran pelbagai bentuk untuk menunjukkan peri pentingnya penggunaan braille dalam kehidupan seharian orang buta.

Dalam ucapan perasmian bersempena dengan sambutan tersebut, YBhg. Datin Sri Hajah Nor Zamani Abdol Hamid, Ketua Pengarah Pendidikan Malaysia, Kementerian Pendidikan Malaysia mengatakan bahawa tulisan braille amat penting kepada golongan orang kurang upaya (OKU) penglihatan kerana melalui tulisan tersebut mereka dapat mengakses bahan bacaan dengan lebih baik. Ujar YBhg. Datin Sri Hajah Nor Zamani dengan hasrat penekanan pendidikan diberikan seawal usia di sekolah:

Hal ini merupakan elemen penting dalam pemerkasaan dan kejayaan mereka. Penggunaan braille berupaya membantu mereka untuk keluar daripada kepompong tidak boleh membaca, apatah lagi untuk berjaya menjadi masyarakat yang profesional.

Menurut Encik George Thomas, Ketua Pegawai Eksekutif MAB, Hari Braille Sedunia disambut pada 4 Januari setiap tahun adalah untuk memberikan pendedahan kepada masyarakat akan kepentingan braille sebagai medium komunikasi dalam pengiktirafan hak asasi manusia kepada OKU penglihatan.

Braille, dinamakan sempena penciptanya pada abad ke-19 Perancis, iaitu Louis Braille. Braille digunakan oleh orang buta dan OKU penglihatan untuk membantu mereka dalam urusan seharian.

“Statistik sedunia menunjukkan 1 daripada 10 orang boleh membaca braille. Kami berharap agar bilangan ini terus bertambah dengan hadirnya sistem pendidikan khas dan sistem pendidikan di Malaysia,” kata Encik George Thomas.

Pada tahun 1829, Louis Braille telah mengubah suai sistem kod 12 digit tersebut kepada 6 digit sahaja agar pergerakan tangan dan pemahaman yang lebih baik terhadap OKU penglihatan.

Pengubahsuaian 6 digit ini menjadi penting dari segi sejarah apabila Braille meletakkan asas ini untuk orang cacat penglihatan dan perkara tersebut kekal sehingga ke hari ini.

Sehubungan dengan itu, YBhg. Datin Sri Hajah Nor Zamani turut mengatakan bahawa KPM komited memberikan pendidikan kepada seramai 2617 orang Murid Berkeperluan Khas (MBK) Penglihatan yang berdaftar di sekolah dari peringkat prasekolah, sekolah rendah, sekolah menengah dan selepas peringkat sekolah menengah. Guru yang mengajar MBK penglihatan perlu mempunyai kemahiran dari segi penggunaan braille, termasuklah membaca dan menterjemahkan tulisan braille.

Mengulas lebih lanjut, KPM turut menghasilkan buku teks pendidikan khas braille bagi mengoptimumkan potensi MBK dan proses pengajaran dan pembelajaran. Pada masa yang sama, KPM turut membekalkan mesin braille untuk penggunaan MBK kurang upaya penglihatan dalam apa-apa jua situasi, termasuklah situasi pandemik COVID-19.

Mengakhiri majlis pada pagi ini, YBhg. Datin Sri Hajah Nor Zamani mengucapkan syabas kepada semua pihak, khususnya MAB yang meneruskan inisiatif murni ini.

“Tanpa usaha yang ikhlas, dedikasi dan keringat yang telah anda curahkan kejayaan hari ini, dan seterusnya tentu sekali sukar untuk kita peroleh,” kata beliau.

Turut serta dalam program ini ialah YBhg. Datin Fauziah Mohd Ramly, Naib Presiden MAB, Puan Hajah Salmah Jopri, Pengarah Bahagian Pendidikan Khas KPM dan tetamu kehormat yang lain.


Parti dan Landskap Politik Negara

Kelahiran parti-parti politik dalam landskap politik negara sememangnya memberikan ruang ke arah penyuburan demokrasi di negara kita. Hal ini dikatakan demikian kerana, dengan bertambahnya parti-parti politik yang mempunyai agenda dan dasar yang berbeza antara satu sama lain, lebih memberikan ruang memilih kepada rakyat, mengikut kecenderungan, minat, keperluan dan kehendak setiap individu rakyat itu sendiri.

Populasi di Malaysia pada saat ini yang berjumlah lebih 32 Juta dengan hampir 68 peratus daripadanya ialah kaum Melayu Bumiputera.

Secara teknikalnya, populasi sebanyak 68  peratus ini jelas memberi makna bahawa landskap politik negara didominasi oleh kaum Melayu dan Bumiputera. Walau bagaimanapun, perkara ini tidak berlaku secara praktikal apabila kelahiran parti-parti politik yang berorientasikan kaum Melayu dan Bumiputera terlalu banyak. Apabila wujudnya parti-parti Melayu dan Bumiputera yang begitu banyak mengakibatkan undi kaum Melayu dan Bumiputera juga berpecah, sekali gus menjadikan suara mereka dalam landskap politik negara menjadi “minoriti dalam majoriti”.

Sebagai kaum terbesar di negara yang berbilang kaum seperti Malaysia, kaum Melayu dan Bumiputera perlu mendominasi panggung politik negara melebihi dua pertiga sebagaimana populasi bagi melahirkan kestabilan negara. Kegagalan sesebuah kaum terbesar mendominasi politik dan ekonomi di sesuatu negara hanya akan menatijahkan ketidakstabilan dan perasaan tidak puas hati kerana menganggap suara majoriti mereka tidak mendapat tempat yang sewajarnya. Tragedi 13 Mei 1969 yang pernah berlaku di Malaysia disebabkan faktor kegagalan kaum Melayu dan Bumiputera menguasai sektor ekonomi selain politik Melayu dan Bumiputera yang mula menunjukkan bibit-bibit perpecahan kerana adanya berbagai parti yang berteraskan Melayu dan Bumiputera.

Hakikat yang sedang dialami oleh negara pada ketika ini menunjukkan begitu banyak parti-parti politik Melayu dan Bumiputera yang tumbuh ibarat cendawan selepas hujan dengan membawakan pelbagai agenda dan ideologi yang berbeza atas nama demokrasi. Benar, demokrasi sememangnya membenarkan percambahan pelbagai parti politik bagi memperjuangkan agenda rakyat, namun demokrasi perlu diuruskan dengan sebaik-baiknya. Ibarat sebilah pisau yang mempunyai pelbagai kegunaan, namun jika silap penggunaannya pasti akan melukakan tangan.

Populasi yang berjumlah kurang lebih 68 peratus ini telah dipecahkan dengan sekurang-kurangnya enam buah parti politik yang bertunjangkan Melayu dan Bumiputera dan hal ini hanya merugikan keutuhan dan kesepaduan kaum Melayu dan Bumiputera.

Jika dibahagikan secara sama rata, setiap parti politik hanya akan mendapat sokongan hanya 11.3 peratus daripada populasi kaum Melayu dan Bumiputera sekiranya satu daripada parti-parti politik tersebut gagal mendapatkan sekurang-kurangnya 51 peratus kemenangan  dalam pilihan raya. Dengan ini, jelaslah bahawa kelahiran parti-parti baharu dalam landskap politik negara sememangnya membawa lebih kemeriahan terhadap landskap politik negara,namun pada masa yang sama mencetuskan lebih banyak perpecahan kepada dominasi kaum Melayu dan Bumiputera dalam sistem politik negara.

Oleh hal yang demikian, dengan adanya lambakan parti-parti politik yang mempertaruhkan pelbagai dasar, ideologi dan agenda masing-masing, rakyat sebagai aktor penentu kepada kestabilan politik negara perlu diberikan literasi dan sosialisasi politik yang bijak dan matang agar kestabilan politik sebagai kunci utama kepada kemakmuran ekonomi dan sosial negara akan terus terjamin. Kuncinya kita perlu mempersiapkan diri dengan ilmu dan bukan bersandarkan dengan sentimen semata-mata.


Raja Muda Perlis Menyantuni Asnaf di Padang Katong

Untuk mendapatkan maklumat terkini, ikuti kami melalui Telegram

Kangar – Raja Muda Perlis merangkap Tuanku Yang DiPertua Majlis Agama Islam dan Adat Istiadat Melayu Perlis (MAIPs), Duli Yang Teramat Mulia Tuanku Syed Faizuddin Putra Ibni Tuanku Syed Sirajuddin Jamalullail menyeru rakyat agar mempertingkatkan lagi potensi dan kekuatan diri dalam mendepani pelbagai cabaran pada masa akan datang berbanding dengan tahun 2021, seiring dengan peralihan ke arah digitalisasi.

Digitalisasi menjadi satu ruang untuk masyarakat terus berhubung walaupun menghadapi bencana, seperti pandemik dan banjir selain daripada memberi peluang kepada mereka yang terjejas untuk mendapatkan pendapatan melalui platform digitalisasi.

Baginda turut bertitah bahawa masyarakat kini juga didapati sudah pun dan semakin berani menggunakan pendekatan dalam talian sebagai medium untuk mencari rezeki dan memudahkan segala urusan dalam kebiasaan baharu ini.

Tuanku Raja Muda menzahirkan rasa bangga apabila teknologi sistem komunikasi digital negara semakin meluas digunakan dan sekali gus dapat menyumbang kepada peningkatan kecekapan dan keberkesanan perkhidmatan digital dalam kalangan rakyat.

Demikian titah Tuanku Raja Muda Perlis selepas berkenan berangkat menyantuni golongan asnaf, yakni seorang penerima “Bantuan Sara Hidup Berkala MAIPs” di Padang Katong, Kangar. Ahmad Hamid, 71 tahun yang tinggal bersama-sama keluarganya disantuni oleh Tuanku Raja Muda dalam penyerahan sumbangan agihan zakat MAIPs.

Turut hadir sama mengiringi baginda ialah Ketua Pegawai Eksekutif MAIPs, Haji Mohd. Nazim Mohd Noor.


Ayat Pasif “ter“

Dalam ayat-ayat di bawah ini, adakah penggunaan kata ganti diri pertama dalam ayat pasif ter- tersebut gramatis?


Kualiti Amalan Berbahasa

Kuala Lumpur – Pengumuman keputusan peperiksaan SPM 2021 memberikan idea kepada BERNAMA TV untuk mendedikasikan slot Ruang Bicara yang bertajuk “Bahasa dan Kualiti Insan”. Program yang dikendalikan oleh penyampai, Sherkawi Jirim pada pukul 9.00 malam tadi menampilkan Prof. Dr. Salmah Jan Noor Muhammad (Pensyarah Kanan, Fakulti Bahasa Moden dan Komunikasi, Universiti Putra Malaysia) dan YBhg. Datuk Dr. Wan Ahmad Fauzi Wan Husain (Profesor Madya di Fakulti Pengurusan Industri, Universiti Malaysia Pahang, yang juga pengasas Jurisprudens Watan).

Dr. Salmah Jan berkongsi maklumat tentang bahasa Melayu yang berkembang maju dengan pantas sehingga bertaraf bahasa lingua franca ketika era kegemilangan kerajaan pesisir pantai seperti kerajaan Funan, Majapahit dan Srivijaya. Kerajaan pesisir pantai yang berada di lokasi strategik telah memberikan sumbangan besar kepada tumbuhnya kerajaan yang lebih berpengaruh sehingga membentuk empayar yang mentadbir wilayah kerajaan yang lebih luas.

Kesemuanya bertitik tolak daripada sebuah kerajaan yang mempunyai ketatanegaraan yang berdaulat yang dipaksikan oleh bahasa yang menjadi komponen penting dalam menentukan bahasa pentadbiran, bahasa ekonomi dan bahasa rasmi pentadbiran empayar tersebut.

Tambah beliau, empayar Kesultanan Melayu Melaka, Johor-Riau-Lingga dan Kerajaan Kedah ialah tiga empayar yang telah membuktikan kedaulatan bahasa itu berteraskan ketatanegaraan yang berdaulat dan unggul. Empayar yang berdaulat ini mempunyai hubungan diplomatik yang melibatkan urusan pentadbiran kenegaraan, ekonomi dan rakyatnya. Kesemua ini berlangsung dengan megah dan cemerlang disebabkan oleh penggunaan bahasa Melayu dan satu daripada teras dalam ketatanegaraan melalui naskhah atau teks yang dijadikan panduan dalam pentadbiran seseorang raja.

Kajian ketatanegaraan menerusi teks tersebut memang merujuk kualiti insan, iaitu raja yang berkuasa itu ialah raja yang bijaksana dalam menggunakan fikirannya yang sudah tentu memberikan kesan kepada akal dan lidah (bahasa).

Sementara itu, YBhg. Datuk Dr. Wan Ahmad Fauzi menjelaskan bahawa sudah wujud peruntukan undang-undang tentang bahasa seperti yang termaktub dalam Perkara 152 Perlembagaan Persekutuan, yang menyatakan bahasa Melayu sebagai bahasa rasmi atau bahasa kebangsaan bagi negara Malaysia. Menerusi perlembagaan ini tegasnya lagi, sudah jelas kedudukan istimewa atau berdaulatnya bahasa Melayu dan sudah tentu polisi baharu yang digagaskan oleh YAB Perdana Menteri dan ditenagakan oleh sokongan semua khususnya Ketua Setiausaha Negara akan dapat merealisasikan usaha mendaulatkan bahasa Melayu ini.

Namun begitu, negara tetap berdepan dengan cabaran dari sudut kualiti amalan berbahasa kebangsaan. Oleh yang demikian, beliau memberikan saranan agar pendekatan pendidikan diperkasakan atau diupayakan dengan lebih dinamik supaya kualiti amalan berbahasa kebangsaan dalam kalangan Keluarga Malaysia dapat dilaksanakan sepenuhnya.

Tidak sewajarnya masih ada warganegara yang ketika ini tidak boleh berbahasa kebangsaan. Oleh yang demikian, mengupayakan PdP atau kaedah pembelajaran bahasa dengan lebih terancang dan sistematik perlu dilakukan agar generasi seterusnya akan secara automatiknya dapat menguasai bahasa Melayu dengan baik, begitu juga bahasa asing yang menuntut pelibatan mereka kelak di arena industri masa depan.

Beliau juga mengesyorkan agar satu semakan secara berkala dilaksanakan di semua peringkat termasuklah dalam kalangan pemimpin kerana kesarjanaan seseorang itu dilihat daripada penguasaan bahasanya yang baik. Teknik penguasaan bahasa perlu diteliti semula agar kaedah yang paling berkesan dapat diaplikasikan kepada rakyat supaya penguasaan bahasa ini tidak dipandang ringan.

Tambahnya, penggubalan Akta DBP akan memperkukuh DBP sebagai badan penguasa bahasa bagi memastikan pematuhan dan pelaksanaan amalan berbahasa kebangsaan seperti yang termaktub dalam Perlembagaan Persekutuan.


Perjuangan Kampung “Metropolitan” Terakhir

Untuk mendapatkan maklumat terkini, ikuti kami melalui Telegram

Kampung Baru, Kuala Lumpur; jika disebut namanya mengingatkan kita pada sebuah perkampungan terakhir yang senasib di tengah-tengah kota metropolitan Singapura, Kampong Lorong Buangkok yang diwujudkan pada tahun 1954.

Di sebalik mamahan arus pemodenan di kawasan sekitarnya, kampung tersebut turut berada dalam fasa “perjuangan” demi mengekalkan warisan sejarahnya. Kampung Baru, bukanlah berdiri atas nama dan lapangan geografi semata-mata, malah nilai lingkungan persejarahan menjadi asbab keperluan untuk mempertahankannya. Seraya lenyapnya kampung ini, maka tinggallah sisa sejarah ekologinya yang hanya tergambar pada sekeping foto.

Sejarah panjang Kampung Baru yang sebahagiannya menjadi latar persejarahan negara harus diletakkan dalam lingkungan pemeliharaan warisan (heritage preservation). Jika diteliti, sebahagian sejarah besar negara turut berkaitan rapat dengan kampung bertuah ini. Semasa era penjajahan British, Kelab Sultan Sulaiman, Kampung Baru menjadi saksi Perhimpunan Kongres Melayu pertama bagi menggagalkan penubuhan Malayan Union. Begitu juga dengan peristiwa pahit yang sarat dengan pengajaran, iaitu tragedi 13 Mei 1969 yang turut bersaksikan Kampung Baru sebagai latar tempat yang signifikan.

Realitinya, latar historikal inilah sebenarnya yang menjadikan Kampung Baru benar-benar bernilai tinggi, terutamanya dalam konteks legasi patrimoni dengan kota metropolitan Kuala Lumpur yang menjadi sebahagian daripada salasilahnya.

Tanah kurniaan Sultan Alauddin Sulaiman Syah Raja Muda Musa (Sultan Sulaiman) tersebut kini menjadi satu-satunya warisan peninggalan sejarah selepas Kampung Kerinci (kini Bangsar South) dan Kampung Abdullah Hukum (kini KL Eco City) diranapkan oleh arus pembangunan.

Konotasi literal bagi sebuah pembangunan jarang-jarang sekali membawa pemaknaan yang negatif. Walau bagaimanapun, sisi tersiratnya kurang mencerminkan sebuah untaian kondusif kepada sesebuah nilai sejarah. Arus pembangunan menyaksikan wujudnya pemadaman total terhadap identiti asal kawasan tersebut sama ada dalam kerangka warisan, budaya mahupun ekologinya. Lantas, namanya sekalipun mungkin dihapuskan melalui penjenamaan semula atas alasan bagi memenuhi nilai komersial.

Seyogia diingatkan, pembangunan dan kemodenan bukanlah satu-satunya kaedah dalam mencapai kemodenan. Jika imej Kampung Baru dikatakan sebagai memburukkan imej bandar raya Kuala Lumpur yang moden, laksanakanlah proses pemeliharaan berbanding dengan proses “mengkonkritkan” kawasan tersebut.

Konsep kampung yang begitu unik di tengah-tengah metropolitan ini lebih strategik sekiranya dikekalkan atau setidak-tidaknya melalui transisi penyegaran semula.

Peninggalan seni bina tradisional berlatarbelakangkan menara berkembar Petronas yang tentunya menjadi latar tumpuan pelancong berbanding dengan norma klise moden seperti kompleks membeli-belah. Ditambah pula dengan persekitaran Kampung Baru yang kaya dengan gerai makanan, kurniaan ini menjadi satu pakej lengkap dalam usaha menjadikannya sebagai pusat pelancongan yang prolifik. Janaan ini memberi impak sosioekonomi kepada masyarakat setempat mahupun makroekonomi melalui kemasukan pelancong. Yang terpenting, nilai historinya kekal terpelihara.

Sedari awal, Malaysia kelihatannya kurang berminat untuk mengangkat konsep pemeliharaan warisan. Di negara-negara Barat, pemautan utuh terhadap konsep ini menjelaskan tentang pengekalan kawasan warisan seperti di Toledo, Sepanyol, ČeskýKrumlov, Republik Czech, Bruges, Belgium dan pelbagai lagi. Begitu juga di Asia Timur seperti di China, terdapatnya Kota Purba Lijiang, Yunnan, Kota Purba Pingyao di wilayah Shanxi dan di Jepun pula adanya rumah-rumah tradisional Machiya, Kyoto yang menyumbang berbilion yen pada setiap tahun.

Oleh sebab itu, peliharalah nilai warisan dan sejarah dengan sebaik-baiknya. Contohilah semangat pemuliharaan sejarah sebagaimana yang ditonjolkan oleh negara-negara barat. Dari segi undang-undangnya, Akta Warisan Kebangsaan 2005 (Akta 645) digubal bagi memberi perlindungan komprehensif kepada tinggalan warisan negara. Akan tetapi, dari segi implementasi dan penguatkuasaannya masih boleh diperdebatkan dalam jangka waktu yang panjang.

Pada akhirnya, lenyaplah bangunan-bangunan ikonik yang kaya dengan sejarah seperti Penjara Pudu (kini tapaknya dibangunkan hotel dan pusat membeli-belah) mahupun bangunan kolonial di Jalan Sultan Ahmad Shah, Georgetown (kini dibangunkan hotel bertaraf lima bintang) yang hanya mampu diamati oleh generasi selanjutnya melalui sekeping foto digital. Persoalannya, adakah Kampung Baru bakal diletakkan bersama dalam senarai ini? Keputusannya kini di tangan pihak berwajib.

Penulis, Pensyarah di Centre for Languages and Foundation Studies (CELFOS), Universiti Sultan Azlan Shah (USAS).


Stok Buku Teks Mencukupi

Murid yang kehilangan buku teks atau rosak akibat banjir tidak perlu membayar ganti rugi atas kerosakan tersebut mahupun menggantikan buku berkenaan.

YB Datuk Dr. Mohd Radzi Md. Jidin, Menteri Kanan Pendidikan berkata, Kementerian Pendidikan (KPM) sedar dalam tempoh banjir besar yang berlaku, ramai murid yang terjejas akibat banjir dan kementerian menerima banyak pertanyaan berkaitan dengan buku teks murid yang rosak akibat bencana alam.

“Untuk makluman semua, berdasarkan rekod yang ada pada KPM sehingga ke hari ini, sebanyak 263 662 naskhah buku teks telah rosak akibat banjir dengan melibatkan 14 422 orang murid di seluruh negara.

“Berdasarkan rekod ini, KPM mempunyai stok yang mencukupi untuk menggantikan buku-buku yang rosak bagi membolehkan murid-murid mengikuti sesi pengajaran dan pembelajaran pada minggu depan,” jelas beliau menerusi perkongsian di laman sosial miliknya pada hari ini.

Tambah beliau, guru-guru akan merekodkan jumlah buku teks yang rosak akibat banjir dan KPM akan memastikan usaha untuk menggantikan buku teks dapat dilaksanakan segera bagi membolehkan sesi persekolahan pada minggu hadapan dapat berjalan dengan teratur dan lancar.

“Insya-Allah, kita doakan semoga semua anak-anak kita yang terjejas akibat banjir dapat mengharungi tempoh yang sukar ini serta dapat kembali ke sekolah apabila sekolah dibuka kelak,” jelas beliau.


Lanjutan Pengecualian Sewaan Kantin Bermula Bulan Ini hingga Jun 2022

Untuk mendapatkan maklumat terkini, ikuti kami melalui Telegram

Kota Bharu – Kementerian Pendidikan Malaysia (KPM) bersetuju melanjutkan pengecualian bayaran sewa kepada pengusaha kantin dan premis dalam sekolah di seluruh negara selama enam bulan bermula bulan ini hingga Jun 2022.

Menteri Kanan Pendidikan, YB Datuk Dr. Radzi Jidin berkata, “Pengecualian sewaan kantin bagi tempoh enam bulan ini termasuklah penyewa kedai buku dan alat tulis, koperasi, kedai dobi, mesin minuman layan diri (vending machine) yang melibatkan premis di sekolah bawah KPM.”

YB Datuk Dr. Radzi Jidin mengatakan bahawa langkah ini bakal memanfaatkan lebih daripada 10 000 pengusaha dan penyewa kantin, di samping meringankan beban kewangan mereka.

Jelas KPM dalam kenyataan media pada hari ini, Kerajaan telah menyediakan pelbagai inisiatif bantuan kepada pengusaha kantin sekolah.

Mengulas lebih lanjut selepas membuat tinjauan di Sekolah Kebangsaan Ismail Petra, KPM turut menjelaskan bahawa keputusan ini dibuat selepas mengambil kira pelbagai cabaran terpaksa di hadapi oleh pengusaha terbabit sepanjang tempoh penutupan sekolah akibat pandemik COVID-19.


Penggiliran secara Bersemuka: Pendekatan Progresif KPM

Kota Bharu – Sesi persekolahan pada hari pertama, penggal ketiga 2021/2022 Kumpulan A di empat buah negeri di Kelantan, Kedah, Terengganu dan Johor yang melibatkan 1.18 juta murid dan pelajar berjalan lancar dan Prosedur Operasi Standard (SOP) dipatuhi dengan baik.

YB Datuk Dr. Mohd. Radzi Md. Jidin, Menteri Kanan Pendidikan berkata, tinjauan di beberapa buah sekolah di Kota Bharu mendapati murid dan pelajar teruja hadir ke sekolah setelah sekian lama tidak melalui proses pembelajaran secara bersemuka.

“Pendekatan penggiliran ke sekolah secara bersemuka oleh KPM merupakan tindakan progresif dan cermat sebelum membuat sesuatu keputusan,” jelas YB Datuk Dr. Mohd Radzi Md. Jidin.

Beliau menjelaskan tempoh pelaksanaan penggiliran itu bergantung pada keadaan semasa COVID-19. KPM seboleh-bolehnya tidak mahu penggiliran dibuat, namun tindakan ini terpaksa dilakukan setelah mengambil kira semua keadaan termasuklah penularan COVID-19 dan varian baharu, Omicron.

YB Menteri Kanan Pendidikan turut menjelaskan bahawa ibu bapa yang tidak membenarkan anak-anak hadir ke sekolah perlu memaklumkannya kepada pihak sekolah untuk tindakan lanjut oleh pihak Pejabat Pendidikan Daerah dan Jabatan Pendidikan Negeri bagi memudahkan pihak berkenaan mengenal pasti masalah yang dihadapi oleh murid.

Beliau turut mengumumkan bahawa KPM juga bersetuju melanjutkan pengecualian sewaan kantin untuk tempoh enam bulan bermula pada Januari hingga Jun 2022.

Pada Julai 2021, KPM telah memberikan pengecualian sewaan kantin dan premis atau ruang bagi tempoh enam bulan hingga akhir 2021 akibat penutupan sekolah.

“Kami menerima banyak permohonan daripada pengusaha kantin yang meminta supaya diberi sekali lagi pengecualian sewaan kantin. Oleh itu, KPM membuat keputusan  untuk memberikan pengecualian sewaan selama enam bulan termasuk premis-premis yang berada di dalam sekolah,” jelas beliau yang turut menjelaskan pengecualian sewaan juga diberikan untuk tempoh yang sama bagi sewaan premis, kedai buku, koperasi, kedai dobi dan mesin minuman air di sekolah bawah kelolaan KPM.

Pada masa yang sama, KPM akan bekerjasama dengan Kementerian Kesihatan Malaysia untuk melaksanakan proses vaksinasi kepada murid agar sesi persekolahan dapat dilaksanakan dengan cepat, berkesan, teratur dan selamat. Beliau berkata demikian dalam satu sidang media setelah mengadakan lawatan di sekolah Sekolah Menengah Kebangsaan (SMK) Sultan Ismail, Kota Bharu bersempena dengan pengoperasian hari pertama persekolahan pada hari ini. Sebelum itu, beliau turut mengadakan lawatan di Sekolah Kebangsaan (SK) Zainab 1 dan SK Zainab 2 di Kota Bharu, Kelantan.


Misi Sukarelawan MESCA KPM Menyambut Persediaan Pembukaan Sekolah

Segamat – Kementerian Pendidikan Malaysia (KPM) melalui Persatuan Sukan dan Kebudayaan KPM (MESCA) menggerakkan misi kesukarelawan di dua buah sekolah di Segamat yang terkesan ekoran banjir yang melanda daerah itu baru-baru ini.

Kekuatan pasukan seramai 64 orang yang turut melibatkan pegawai dari Pejabat Pendidikan Daerah Segamat ini membantu membersihkan Sekolah Kebangsaan Kuala Paya dan Sekolah Kebangsaan Pogoh. Bantuan tersebut bertujuan untuk membantu meringankan tugas guru bersempena dengan sesi persekolahan penggal ketiga yang bermula pada hari ini bagi Kategori B.

Rentetan daripada itu, misi ini mendapat perhatian daripada Timbalan Menteri Pendidikan II, YB Datuk Mohamad Haji Alamin. Beliau yang turut turun padang meninjau proses pembersihan ini berkata, usaha yang dilakukan oleh sukarelawan MESCA ini adalah sebagai tanda kebersamaan dan semangat kekitaan demi memastikan pendidikan dapat diteruskan walaupun mengalami musibah banjir.

“Meskipun sekolah di Johor ini terjejas ekoran banjir, namun pengoperasian pembukaan sekolah tetap bermula seperti biasa, iaitu pada Ahad hadapan,” kata beliau dalam menjelaskan pelanjutan pembukaan sekolah kerana memberikan ruang untuk kerja-kerja pembersihan dilakukan.

Turut hadir bersama-sama dalam usaha tersebut ialah Timbalan Menteri II, Pengerusi Jawatankuasa Pendidikan, Penerangan, Warisan dan Budaya Negeri Johor, iaitu YB Tuan Haji Mazlan Bujang. Beliau merakamkan ucapan terima kasih kepada pasukan sukarelawan yang bukan sahaja membantu kerja-kerja pembersihan di kedua-dua buah sekolah ini, malah di sekitar Johor.

Penghargaan dan junjungan kasih turut dizahirkan kepada Sultan Johor, Duli Yang Maha Mulia Sultan Ibrahim Ibni Almarhum Sultan Iskandar atas perkenan menghulurkan bantuan kepada keluarga yang terkesan akibat banjir. Jelas beliau lagi, keprihatinan baginda dalam hal ini menunjukkan rakyat sentiasa menjadi keutamaan di hati Tuanku.

Ucapan tahniah dan keterujaan semangat setiakawan antara “sahabat“ yang jauh di mata, tetapi dekat di hati“ turut dinyatakan oleh Ketua Pengarah Pendidikan Malaysia, YBhg. Datin Sri Hajah Nor Zamani Abdol Hamid.

Ujar beliau, melalui semangat kesukarelawan ini, kita dapat mengeratkan hubungan dan semangat Keluarga Malaysia seperti yang dianjurkan oleh Perdana Menteri Malaysia. Oleh itu, pelibatan berterusan daripada keluarga KPM dalam program seperti ini perlu dipergiat dengan lebih aktif.

Beliau turut berpesan kepada murid-murid yang terkesan dengan bencana banjir ini agar tidak patah semangat untuk hadir ke sekolah. Hal ini demikian kerana proses mendapatkan pendidikan perlu diteruskan walaupun sedang diuji dengan pelbagai musibah.


Kadar Pengangguran Paling Rendah Sejak April 2020

Untuk mendapatkan maklumat terkini, ikuti kami melalui Telegram

Putrajaya – Jabatan Perangkaan Malaysia (DOSM) melaporkan bilangan penganggur berkurang bawah daripada 700 ribu orang, iaitu paling rendah sejak April 2020 dengan penurunan sebanyak 1.5 peratus dari bulan ke bulan kepada 694.4 ribu orang berbanding dengan Oktober 2021, 705.0 ribu orang.

Statistik ini menunjukkan kedudukan tenaga buruh negara kekal stabil pada November 2021 hasil dari usaha kerajaan seperti Pelan Pemulihan Negara (PPN) dan program vaksinasi, serta pembukaan semula aktiviti ekonomi yang menggalakkan aktiviti merentasi negara. Permintaan buruh juga didapati meningkat, termasuklah sektor berkaitan dengan pelancongan seperti aktiviti penginapan, kesenian, hiburan dan rekreasi.

Ketua Perangkawan Malaysia, Dato’ Sri Dr. Mohd Uzir Mahidin mengatakan bahawa bilangan penduduk bekerja pada November 2021 terus meningkat selama empat bulan berturut-turut dengan peningkatan 0.4 peratus dari bulan ke bulan mencatatkan 15.61 juta orang berbanding dengan Oktober 2021, 15.55 juta orang. Nisbah guna tenaga kepada penduduk menunjukkan keupayaan ekonomi untuk mewujudkan guna tenaga meningkat sebanyak 0.2 mata peratus kepada 66.0 peratus pada November 2021 (Oktober 2021: 65.8%).

Walau bagaimanapun, kadar pengangguran pada November 2021 kekal sama (4.3 peratus) kerana jumlah golongan tidak aktif mula mencari pekerjaan semakin meningkat yang ditunjukkan oleh penurunan 0.3 peratus luar tenaga buruh kepada 7.34 juta orang pada bulan tersebut (Oktober 2021: 7.36 juta orang).

Oleh itu, kadar penyertaan tenaga buruh pada November 2021 menunjukkan peningkatan kepada 68.9 peratus (Oktober 2021: 68.8%) dengan bilangan tenaga buruh bertambah sebanyak 0.3 peratus kepada 16.30 juta orang berbanding dengan bulan sebelumnya seramai 16.26 juta orang.

Pembukaan semula aktiviti perniagaan yang berterusan pada November 2021 menunjukkan pertumbuhan positif dalam kategori pekerja merekodkan 12.0 juta orang (Oktober 2021: 11.97 juta orang) serta kategori penduduk bekerja sendiri, 2.63 juta orang (Oktober 2021: 2.61 juta orang) yang sebahagian besarnya terdiri daripada penerima gaji harian yang bekerja sebagai pengusaha perniagaan kecil seperti peruncit, penjaja, penjual di pasar dan gerai, serta pekebun kecil.

Dato’ Sri Dr. Mohd Uzir Mahidin juga mengulas berkenaan situasi pengangguran pada November 2021 dengan menyatakan bahawa 83.8 peratus dari jumlah penganggur adalah penganggur aktif yang mana telah menunjukkan penurunan sebanyak 1.3 peratus kepada 581.8 ribu orang (Oktober 2021: 589.5 ribu orang).

Selain itu, kadar pengangguran belia bagi umur 15 hingga 24 tahun menurun sebanyak 0.2 mata peratus kepada 13.7 peratus manakala kadar pengangguran bagi belia berumur 15 hingga 30 tahun mencatatkan peningkatan marginal iaitu sebanyak 0.1 mata peratus bulan ke bulan kepada 8.2 peratus (Oktober 2021: 8.1%).

Secara keseluruhannya, beliau berkata, “Kedudukan tenaga buruh Malaysia meningkat secara beransur-ansur sejak Ogos 2021 berikutan sebahagian besar aktiviti ekonomi dan sosial telah beroperasi seperti biasa dengan pematuhan kepada prosedur operasi standard yang ketat. Pengoperasian aktiviti tersebut secara berterusan juga akan mewujudkan lebih banyak peluang pekerjaan dan seterusnya akan mengukuhkan pasaran buruh pada bulan-bulan yang akan datang. Bencana banjir yang melanda kawasan tengah dan pantai timur negara baru-baru ini dilihat lebih menjejaskan kawasan setempat dan dijangka tidak memberikan impak yang ketara kepada keseluruhan pasaran buruh negara. Selain itu, fasa pemulihan pasaran buruh juga mungkin berdepan dengan cabaran susulan kewujudan varian baharu COVID-19, iaitu Omicron.”